Lau 'ahobizi', 'belarriprest' bat

60.000 lagunek baino gehiagok eman dute izena Euskaraldirako jada. Hilabete barru hasiko da

Hilabete eskas falta da Euskaraldia hasteko, eta indar handia hartzen ari da herriz herri. Jende kopuruari dagokionez ere bai: jadanik 60.000 lagunek baino gehiagok eman dute izena. Euskal Herriko zazpi herrialdeetako jendea dago tartean, baina alde handiak daude: ia erdiak, %45, gipuzkoarrak dira. Beste desoreka bat ere bada: izena eman dutenetatik, bostetik lauk ahobizi rola hautatu dute, ahal den guztietan euskaraz egiteko konpromisoa duena. Desoreka hori konpondu nahi dute, eta ohartarazi dute figura garrantzitsua dela belarriprest ere, modua jarriko baitu euskaraz egiteko. Beste hilabete dago izena emateko. Jada eman dutenei dei egin diete inguruan Euskaraldiaren berri zabal dezaten, hartara hizkuntza ohiturak aldatzeko pausoa errazago eman dezaten.

Euskaraldia zertan den azaltzeko agerraldia egin zuten atzo Euskaltzaleen Topaguneko ordezkariek eta hizkuntza politikaren eskumena daukaten hiru erakunde nagusiek: Eusko Jaurlaritzak, Nafarroako Gobernuak eta EEP Euskararen Erakunde Publikoak. Lehen zenbakiak eman zituzten, baina ohartarazi zuten Euskaraldiaren helburua ez dela atxikimendua lortzea, jendeak bat egitea, baizik eta aldaketa benetakoak lortzea, «inertziak astintzea».

Herriz herri mugimendu handia ari da sortzen Euskaraldiaren bueltan: Euskal Herri osoko 400 udalerritan baino gehiagotan ari dira prestatzen. Herritarrek izena emateko epea orain hilabete ireki zuten, eta bi modu daude horretarako: herriz herri jartzen ari diren postuetan eta elkarteen bidez apuntatu, edo Interneten. Izena emateari garrantzia eman diote, ikerketa zabal bat egingo baitute. Zehazki, ikusi nahi dute Euskaraldiak nolako eragina izan duen hizkuntza ohiturak «astintzeko».

Euskaltzale aktiboak

Horrelako egitasmoak egin dituzte aurretik beste herri batzuetan, eta izen emateetan izan dituzte gorabeherak haietan ere: ahobizi nabarmen gehiago. Hala izaten ari da Euskaraldian ere. Horren oinarrian zer dagoen, bi hipotesi aipatu ditu Arrate Illaro koordinatzaileak. Batetik, denbora epea: izen ematearen lehen fasea izan dela orain artekoa, eta batez ere «euskaltzale aktiboak» apuntatu direla. Ahobizi rola aukeratu dute gehienek. Bestetik, ez dela erabat ondo ulertzen ari belarriprest figura. Sarri bigarren mailakotzat hartzen dute, eta, areago, erlazio okerrak egin ere bai, gaitasunarekin lotuta: euskaraz hitz egiteko gai direnak, ahobizi; ulertzen dutenak, belarriprest. Ez: ohartarazi dute gaitasuna soilik ez dagoela oinarrian, baizik eta ohiturak aldatzeko konpromisoa. Hots, ahobizi izateko ezinbestekoa da euskaraz hitz egiteko gaitasuna, baina konpromiso handiagoa eskatzen du: euskarari eustea ahal den guztian, nahiz eta besteak erdaraz erantzun. Hortaz, euskaraz hitz egiteko gai direnak ere izan litezke belarriprest, beren burua ez badute gai ikusten ahobizi rolari dagokion konpromisoa hartzeko.

Rol bakoitza nola bete, tailerrak ematen ari dira herriz herri; prestatzaile izateko heziketa jaso dute 400 bat lagunek. Txapak ere banatuko dituzte, rolari ikusgarritasuna emateko. Datozen asteetan hasiko dira zeregin horretan.

Euskaraldian izena emateko, jo hona:

izenematea. euskaraldia.eus


Errusiako bankuen eta enpresen aurkako zigor gehiago onartu dituzte

Zigor "esanguratsuak" direla azpimarratu du Obamak. Zigor berriek Washingtonen eta Moskuren arteko harremanak bertan behera utz ditzaketela ohartarazi du Putinek.

Errusiako zenbait banku eta enpresaren kontrako zigor sorta berri bat iragarri du AEBko Gobernuak. Errusia Ukrainako ekialdean izaten ari den esku-hartzea zigortu nahi du horrela Washingtonek.

Besteak beste, Gazprombank eta Vnesheconombank bankuak eta Rosneft eta OAO Novatek konpainia energetikoak zigortu dituzte AEBk, Altxor Departamentuak azaldu duenez.

Era berean, Defentsa Ministerioari zerbitzua ematen dioten zortzi enpresa, Krimeako merkataritza instalazio bat eta Donetsk eta Luhansk errepublikak zigortu ditu Washingtonek. Azken horiek matxino errusiazaleek Ukraina herrialdean kontrolpean dituzten lurraldeak dira.

Azkenik, Errusiako beste lau funtzionario zerrendan sartu dituzte: Sergei Besesda Informazio eta Nazioarteko Komunikazio Zerbitzuaren zuzendaria, Oleg Saveliev Krimeako Gaietarako Errusiako ministroa, Sergei Neverov Dumako presidentearen ondokoa eta Igor Stxegolev Vladimir Putin Errusiako presidentearen aholkularia.

Barack Obama AEBko presidentearen hitzetan, Errusiako "enpresa garrantzitsuei" ezarritako zigorrak "esanguratsuak" dira, eta neurri horiek Moskuk Ukrainan konpromisoak bete ez dituelako hartu dituzte.

Europar Batasuna

Bestalde, Europako Inbertsio Bankuak (BEI) eta Europako Berreraikuntza eta Garapenerako Bankuak Errusiari ematen zizkioten diru-laguntzak bertan behera uztea erabaki dute Europar Batasuneko (EB) buruzagiek.

Era berean, Errusiako entitate gehiagori eragiteko zigorren oinarri legala zabaltzea erabaki dute EBko estatuburu eta gobernuburuek, iturri diplomatikoek azaldu dutenez.

"Lokagunea"

Zigor berriek Washingtonen eta Moskuren arteko harremanak bertan behera utz ditzaketela ohartarazi du Vladimir Putin Errusiako presidenteak.

Petro Poroxenko Ukrainako presidentea, ostera, Europar Batasunaren eta AEBren zigor berriekin pozik azaldu da. "Europako Kontseiluak pauso garrantzitsua eman du Ukrainaren batasuna eta burujabetza babesteko. Gure elkarrizketak emaitzak eman ditu", adierazi du Ukrainako agintariak Twitter sare sozialean.


Euskararen egunaren inguruko adierazpena onartu du Beasaingo Udalak aho batez

Euskararen aldeko adierazpenarekin bat egin du Beasaingo Udalak.

Atzo, Beasaingo Udaleko udalbatzak, Euskararen Nazioarteko Egunaren harira, euskararen aldeko mozioa onartu zuen udalbatzak. EAJren, EH Bilduren eta PSE-EEren botoz onartu zen, ahobatez. Honela dio:

“Beasaingo Udalaren adierazpena:

Gaur, azaroaren 26an, Euskararen Nazioarteko Egunaren bezperetan (abenduak 3), Beasaingo Udalak honako adierazpen instituzionala zabaldu nahi du.

Euskara, herritar guztion hizkuntza da, euskaldun egiten gaituena da, euskarak guztiok batu eta aberasten gaituen hizkuntza behar du, beraz. Beasaingo Udalak euskararen inguruan, adierazpen honen adostasun osoan oinarriturik, herritar eleaniztunak lortzeko pausoak egin nahi ditu.

Aurrerapauso garrantzitsuak egin dira euskararen normalizazio eta biziberritze bidean. Azken urte hauetan, euskarak hazkunde prozesua izan du, eta, neurri handian, biziberritu egin da. Hiru izan dira prozesu eredugarri honen zutabe nagusiak: herritar askoren engaiamendua euskararekiko, hezkuntza eta helduen euskalduntzea. Azken hamarkada hauetan, milaka eta milaka izan dira heldutan euskara ikastea erabaki duten herritarrak, eta milaka, baita ere, euskararen aldeko hautua eginez, euskararik jakin edo jakin ez, euren seme-alabak euskaraz hezteko aukera egin dutenak.

Beasaingo Udalak 2015eko abenduaren 3ko Euskararen Nazioarteko Egunean, euskarara hurbiltzeko hautua egin duten pertsonei aitormena egin nahi die, euskararenganako erakutsi duten atxikimendua eta hizkuntza hori ikasteko egin duten ahaleginarengatik. Euskararen biziberritze prozesua etengabe elikatzen dute pertsona horiek, eta haien guztien gogoa, kemena eta ahalegina aitortu eta omendu nahi ditugu.

Beasaingo Udalak berretsi nahi du herritar eleaniztunak lortzeko helburua, uste baitu eleaniztasunak eragin ona duela gure gizartearentzat, bizikidetza demokratikoari eta gizarte-kohesioari begira. Bide beretik, udalak erraztasunak bilatuko ditu euskararen ezagumendua helarazteko ikasi nahi duten guztiei.

Halaber, Beasaingo Udalak konpromisoa hartzen du euskararen erabileran normalizazioan urrats sendoak egiten jarraitzeko. Aurrera begira, erabilera baita gakoa eta Beasaingo Udalak hitzematen du aukera berriak irekiko dituela euskara erabiltzeko, eta horretarako, errespetatuko dituela hiztun guztien hizkuntza-eskubideak eta euskaraz egiteko askatasuna.

Erakundeei eta herritarrei dei egiten diegu elkarrekin aurrera segitzeko. Euskararen aldeko egoeran euskara da, beste ezer baino lehen, hizkuntza garaikidea, berritzailea eta gaurkotua, gure gizarteak erabiltzen eta sustatzen jarraitu behar duen”.


Hasi dira igandean atxilotutakoak Parisera eramaten

Espainiako berri agentziek jakinarazi dutenez, igandean atxilotutako lagunak Parisera eramaten hasi dira gaur. Didier Arricau-Cassiau eta Maruse Lavie dagoeneko Parisen daudela jakinarazi dute. Han, Frantziako Dibisio Antiterroristaren esku utzi dituzte, eta Frantziako Poliziak atxilotutako beste guztiak bezala, ostegunean 06:00ak jo baino lehen utzi beharko dituzte epailearen eskuetan. Bien bitartean, Frantziako polizia operazioan aurkitutako materiala aztertzen eta atzemandako "zuloak" miatzen ari da. Gaur jakinarazi dutenez, lurretik airera erasotzeko bi misil aurkitu dituzten bat Urruñako ezkutalekuan, eta bestea Beskoitzen.

Gaur, Mikel Albisu eta Soledad Iparragirre Salieseko beraien etxearen miaketara eraman dituzte. Espainiako informazio iturrien arabera, ustezko bi etakide horiek ez dute hitzerdirik egin Baionako komisaldegian egin dizkieten galdeketetan.

Mikel Antza, Soledad Iparragirre eta beste hamasei lagun atxilotu zituzten Frantziako eta Espainiako poliziek Ipar Euskal Herrian, Biarnon eta Burgosen, ETAren aurkako operazioan. Atxilotuetarik lau aske utzi dituzte. Gordelekuak, armak, dokumentazioa eta dirua atzeman dute operazioan. ETAko zuzendaritza erori dela esan dute Frantziak eta Espainiak.

Frantziako poliziaren esku dauden atxilotuak gaur bihar Parisera eramantea espero da. Burgosen atxilotu zuten Peio Alkantarillak, berriz, ostegunean deklaratuko du Espainiako Auzitegi Nazionaleko epaile baten aurrean.


‘Kasu, kasu, ostalariak kexu’ kolektiboak salatu du beren lankide batek bere buruaz beste egin duela

Ostalaritzaren itxierarekin lotu dute suizidioa, eta sostengu osoa helarazi diote familiari.

«Sukaldari batek, lagun batek, lankide batek, bezero batek, familiako norbaitek» bere buruaz beste egin duela jakinarazi du Kasu, kasu, ostalariak kexu kolektiboak. Pandemiarengatik, iragan martxotik, zazpi hilabetez egon dira zerraturik ostatuak eta jatetxeak. Kolektiboko kideek pandemiaren albo kaltetzat jo dute gertatutakoa: «Gure lagunak erabaki du gure uztea bere biziari bukaera emanez. Jestu horrek erakusten du, berriz ere, gure eraikinen hesteak harreman sozialen moztea eta kalteak eragiten dituela».

Sostengu osoa adierazi diote haren familiari, eta «bat egitearen» garrantzia azpimarratu dute, nehoiz baino gehiago.

Bere buruaz beste egin duen sukaldariaren marrazki hau gehitu diote agiriari ostalaritza elkartekoek: «Arkatz kolpe baten bidez, gure egoera adieraztea lortu du». Izan ere, Kasu, kasu, ostalariak kexu kolektiboaren lehen prentsaurrekoetariko bat marraztu zuen sukaldari horrek. BERRIA (familiaren baimenarekin).

Iragan astelehenean, ostalariek kolektiboa aurkeztu zuten Saran (Lapurdi), eta deitoratu zuten Ipar Euskal Herriko instituzioak geldirik egotea. Gutun bat igorri zioten elkargoari abenduan, eta, geroztik, bi bilkura izan dituzte Jean Rene Etxegarai lehendakariarekin, Sylvie Durruti lehendakariordearekin, eta Remi Bochard zuzendariarekin. Salatu zuten bilkura horiek ez dutela «deus aitzinarazi»; are gehiago, «errespetu eskasa bistakoa» dela erran zuten. Etxegaraik, ordea, prentsan baieztatu du afera lantzen ari zela, bere kolaboratzaileekin batera.

Itxierak dakarren bakardadea ere izan zuten ahoan zenbait ostalarik. Deborah Drouot Kanboko (Lapurdi) Salon Cyrano jatetxeko langileak esan zuen ez duela balio «deusetako». «Ia ez dut harreman sozialik, gizartetik aparte sentitzen naiz. Saiatzen naiz aitzinera begiratzen, baina perspektibarik gabe, arras zaila da».


Bihar odola emateko eguna

Odola emateko aukera izango da bihar anbulatorioan, arratsaldeko 18:30etatik 20:30etara.


Jean Rene Etxegarai, hautagai

Martxoko herriko bozetan Baionan aurkeztuko dela jakinarazi du gaur egungo auzapezak. Ez du zehaztu Euskal Elkargoko lehendakari izateko hautagaitza aurkezteko asmoa duen ala ez


"Adin aniztasuna ezaugarria, estrategia eta helburua da"

Saltoka, jolasean, dantzan. Haurrak presente izan ziren joan den astean Gipuzkoako Eskola Txikien Jaiaren aurkezpenean, Aginagan (Usurbil, Gipuzkoa). Ekainaren 9an izango da, eta «auzolanean» ari da eskola komunitatea, dena prest egon dadin. 41 ume ditu ikastetxeak: Haur Hezkuntzako 2. mailan hasi eta Lehen Hezkuntza amaitu arte. Aurkezpenean, zentroko arduradunek lagun izan zuten Mikel Goñi (Amezketa, Gipuzkoa, 1981), Araba, Bizkai eta Gipuzkoako eskola txikien irakasleen koordinatzailea. Lanak talaia ona ematen dio zentro horiek osatzen duten sarearen sendotasunari erreparatzeko.

Zer sare osatzen dute eskola txikiek? Kuantitatiboki zein da egoera? Eta kualitatiboki?

Araba, Bizkai eta Gipuzkoan 51 eskola dira. Araban, bost; Bizkaian, 20; Gipuzkoan, 26. Guk autodefinizio bat egiten dugu: eskola txikiak adin aniztasuna bultzatzen duten tamaina txikiko eskola publikoak dira, landa eremuan daude, eta, aukera horiei esker, aukera metodologiko ezberdinak dituzte lan ona egiteko. Definizio horretan sartzen direnak gaur egun 51 ikastetxe dira.

Badago ikasle kopuru jakin bat eskola txikien eta gainerakoen arteko muga zedarritzeko?

Ez. Azken urteotan bilatu duguna da zer kualitate behar dituen eskola batek: zein diren arlo kualitatiboan eskola txikiak identifikatzeko ezaugarriak. Duela urte batzuk egon zen nolabaiteko eztabaida: ehun ikasle zituzten zentroak eskola txikiak ziren, eta 101 zituztenak, ez. Baina hori arraroa zen. Eta bazeuden ikastetxe batzuk ikasturte batean eskola txikitzat hartzen zirenak, eta hurrengo urtean, berriz, ez. Horrelako korapilo batean zeuden. Horregatik bultzatu dugu orain aldagai kualitatiboen ideia hori. Lehen, halaber, adin aniztasunaren inguruko kontzepzioa izaten zen adin aniztasuna eduki egin behar zela ikasgeletan. Hor pauso bat harago egin dugu orain. Adin aniztasuna bultzatu egin behar dela esaten dugu: bilatu egiten dugu, ez baldin badaukagu ere, bilatu. Alegia, akaso eskoletan egon daiteke mailaka antolatzeko adinako ume kopurua, baina egiten den hautua izaten da adin aniztasunaren bila joatekoa.

Ikasgelan adin aniztasuna bermatzeak zer onura mota ditu, bada, haurrak hezteko garaian?

Eskola hauen ezaugarri propio-propioa da. Aniztasunaz asko hitz egiten dugu egun, eta, hain justu, gero eta aniztasun handiagoa daukagu Euskal Herrian. Adin aniztasunak zer egiten du? Aukera sorta handitu egiten du: umeek pentsatzeko, ikasteko, sentitzeko eta elkarrekin interakzioan jarduteko dituzten aukerak aberastu egiten direla pentsatzen dugu. Horregatik bilatzen da: aniztasunari bide zabalago bat egiteko. Hor sortzen diren erlazioak ere oso bereziak izaten dira: kooperatzeko bide batzuk zabaltzen zaizkie umeei, bestela ez dituztenak. Bide horretan ari gara; adin aniztasuna dagoeneko ezaugarria, estrategia eta helburua da. Funtzio asko betetzen ditu. Jakina, ezin da edozein gauza egin gero ikasgelan; lan egiteko edozein metodologiak ez du balio, dinamikek ere adin aniztasun horri erantzuteko modukoak izan behar dute, eta planteamenduetan ere aniztasun handiagoa behar da...

Eta zer moduzko trebakuntza izaten dute irakasleek eskola txiki batean lanean hasi, eta hango martxari egokitzeko?

Saiatzen gara. Irakasle iritsi berriei trebakuntza ematen zaie, eta urteak daramatzatenentzat ere heziketa foroak antolatzen dira: sakontzeko, eta gaietan gehiago mamitzeko. Irakasle berrien prestakuntzari dagokionez, berriz, unibertsitatera begira, hor badago zeregina. Baina zeregina ez dago eskola txikietara begira bakarrik, orokorra da premia: irakasleak ia eskolak ezagutu gabe etortzen dira eskolara, unibertsitatean lau urte egin eta gero. Egiten duten praktikaldia oso ona izaten da, baina, alde horretatik, ongi legoke eskakizun handiagoak izatea. Unibertsitateak hor badauka zer pentsatua.

Landa guneko eskola txikiak dira. Herrian, kaleko bizitzan, beste eremu batzuetan baino libreago ibil daitezke haurrak. Hori bera hezitzailea da, noski. Eta herrientzat, bizi iturria...

Noski. Horrek berak bizia ematen dio herriari. Herritarrek ikusten dute bizia dagoela ikasleen artean, eta herriak biziberritzeko oso inportantea da eskola bat izatea. Eskolarik ez dagoen herri batean zailagoa da. Eguneroko bizitza egiteko ere, gaur egungo egiturak eskolaren inguruan antolatzen dira kasurik gehienetan: familiak hor txertatzen dira, eta sustrai hori gabe nekezagoa izaten da.

Eskola txikien mapara begira, sare aski trinkoa osatzen dute? Hutsunerik atzematen da?

Uste dut dauden horiek sare trinko bat osatzen dutela, baina gehiago egongo balira, aukera on bat zabalduko litzateke, bereziki Arabako aldean.

Jarraitu irakurtzen hemen.


Twitter sutan, RTVEk albistegiak kontrolatu nahi dituelako

Gobernu organoaren erabakiak sare soziala 'sutu' du, kazetarien, politikarien eta herritarren haserreak jaso baititu. RTVEk erabakian atzera egingo duela esan du dagoeneko.

Batzordeak gehiengoz, iNewsera (informazio-zerbitzuek albistegietako gidoia egiteko erabiltzen duten programa) sartzeko aukera izatea hitzartu du, kontseilariek uneoro kateko profesionalak zertan ari diren jakiteko aukera izan dezaten.

Gobernuaren erabakia jakin ostean, Twitterren hainbat kritika irakurri ahal izan dira horri buruz, besteak beste, “aldez aurretiko zentsura”, “lotsagarria”... '#defiendertve' etiketa "Trending Topic" izan da asteazkeneko azken orduan.

Batzordearen erabakiak kontseilari guztien babesa izan du, IUkoarena eta UGTkoarena izan ezik, korporaziotik jakitera eman dutenez. Zein informaziorekin lan egiten den jakiteko soilik hartu dutela erabaki hori adierazi zuten, "kudeaketarik egiteko asmorik gabe".


Bi kamioilari zauritu dira Beran izandako istripu batean

Forunzaingoak eta Ertzaintzak arretaz gidatzea gomendatu dute, errepidean izotza egon daitekeelako eta hainbat lekutan elurra egin dezakeelako.

Bi kamioilari arin zauritu dira goizaldean, 05:19an, Beran izandako istripu batean. Foruzaingoak azaldu duenez, bi kamioik elkar jo dute, N-121-A errepidean, Irunerako norabidean. Ondorioz, kamioi bat errepide ertzetik maldan behera erori eta irauli egin da. Bestea, istripua izan den lekuan bertan geratu da.

SOS Nafarroako larrialdi zerbitzuetako langileek artatu dituzte bi kamioilariak. Horietako bat, 64 urteko gizonezko poloniarra, Irungo Ospitalera eraman dute, anbulantzian; buruan kolpea eta zauria zituen. Beste kamioilaria, berriz, Berako osasun-zentrora eraman dute; kolpea zuen saihetsetan.

Bi ibilgailuen arteko talkaren ondorioz, kamioietako baten gasolioa errepidean zabaldu da. Oronozko suhiltzaileek eta Berako langileek garbitu dute errepidea. Bidea 07:10 arte egon da itxita, eta, berriro ireki bitartean, Berako industrialdetik bideratu dute zirkulazioa.

Foruzaingoak eta Ertzaintzak arretaz gidatzea gomendatu dute, errepidean izotza egon daitekeelako eta hainbat lekutan elurra egin dezakeelako. Errepide sare osoa zabalik dago oraingoz.


Otsailaren 12an XVI. Laudio Ikastola Krosa ospatuko da Lamuza Parkean

Azken urteotan bezala Laudio Ikastolako atletismo taldeko kideek Arabako Eskolarteko kros txapelketa antolatu dute. Txapelketa otsailaren 12an ospatuko da Laudioko Lamuza Parkean.

Kros Txapelketa hitzordu garrantzitsu bilakatu da gure eskualdean, izan ere, ekimena euskara kirol esparrruan bultzatzeko xedez jaio zen lehenengo edizioan eta horrela dirau gaur egun.

Azken urteotan bezala Laudio Ikastolako atletismo taldeko kideek Arabako Eskolarteko kros txapelketa antolatu dute. Txapelketa otsailaren 12an ospatuko da Laudioko Lamuza Parkean.

Kros Txapelketa hitzordu garrantzitsu bilakatu da gure eskualdean, izan ere ekimena euskara kirol esparrruan bultzatzeko xedez jaio zen lehenengo edizioan eta horrela dirau gaur egun.

Adin kategoriei dagokienez, 1998 urtetik 2005urtera arte jaiotakoek parte hartuko dute. Gainera, 2004 urtetik aurrera jaiotakoentzat agerraldi lasterketa egongo da ere.

Laudioko Ikastolak hainbat urte daramatza kros txapelketa honetan murgilduta eta aurten ere, aurreko urteetan bezala, txapelketak oiartzuna izan dezan espero da. Antolatzaileen partetik partaidetza handia espero da iganderako.

Goizeko 10,30etan hasiera emango zaio kros txapelketari, baina izena emateko epea ordu erdi lehenago itxiko da, txapelketaren inguruko azken aurreikuspena egiteko asmoz.

ORDUA MAILA TARTEAK BIRAK

10:30 Emakumezko Infantilak (98-99) 2.000 m 2 bira A

10:45 Gizonezko Infantilak (98-99) 3.500 m 1 bira B eta 3 bira A

11:10 Emakumezko Alebinak (00-01) 1.500 m Bira 1 B eta bira 1 A

11:30 Gizonezko Alebinak (00-01) 2.500 m Bira 1 B eta 2 bira A

11:50 Emakumezko Benjaminak (02-03) 1.000 m Bira 1 A

12:05 Gizonezko Benjaminak (02-03) 1.500 m Bira 1 B eta bira 1 A


Biharko BTT maratoirako bi ibilbide prestatu ditu Giriziak

Aiako Harria BTT Maratoia

Seigarrenez antolatu du Girizia elkarteak Aiako Harria BTT Maratoia biharko. Euskadiko Open Zirkuiturako nahiz Gipuzkoako Txapelketarako puntuagarria izango da.

Bi ibilbide prestatu dituzte antolatzaileek: 30 eta 60 kilometrokoak. Biak ala biak Oiartzungo mendi eta basoetan barrena izango dira, eta 09:30ean aterako dira. Horrez gain, txikienak ere kontuan izan dituzte, 3-14 urteko haurrak, hain zuzen. Txiki-txikienek multi motoak erabiltzeko aukera izango dute, eta 11 urtetik gorako eta gurasoentzako, berriz, ibilbide berri bat antolatu dute: Urkabe mendira igo eta maratoiko ibilbidearen azken zatia egiteko. Horiek, berriz, 10:30ean jarriko dira martxan.

Bihar bertan eman daiteke izena parte hartzeko, 09:00etan hasita. Federatuek eta ez federatuek 20 euro ordaindu behar dituzte. Haurren txanda ondoren izango da. Gaur jaso behar dira dortsalak.


Oier Araolaza: "Uste dugu ondo ezagutzen ditugula gure sustraiak, baina gezur hutsa da"

Arimen Gauaren inguruan galdetu diogu Dantzan.com atariko ordezkariari. Dio gure aitita-amamek ospatzen zutela.

Antropologia ikasi zuen Oier Araolaza eibartarrak, eta gustuko du haritik tiraka ibiltzea. Ez da lehen aldia Domu Santuko ospakizunen inguruan elkarrizketatzen dutela.

Egia al da inguruotan ere egiten zirela antzerako ospakizunak?

Ez dut gaiaren inguruan ikerketarik egin, baina neguko festen inguruko hitzaldi dezente eman ditut herriz-herri eta beti dago baten bat ospakizun hori ezagutu duena. Etnografia mailan dauden lanak ere kontsultatu ditut, eta konturatu naiz gauza horiek ez ditugula orain deskubritzen. Alor horretan lanean egon direnak jaso dituzte testigantzak Aian, Berrizen, Eibarren, Arabako Errioxan, Oiartzunen...

Zer dakizu jatorriaz?

Nik hau oso garbi lotzen dut kuestazioen munduarekin. Neguko festak eske-errondak dira —Santa eskea, Olentzero, Inauteria...—. Hain zuzen ere, Nafarroako herri batzuetan gaur egun arte mantendu dira Domu Santu egunaren inguruko kuestazioak. Ez dira mozorrotuta ibiltzen, baina ateratzen dira baserriz baserri gaztainak eta antzerakoak eskatzera. Argi dago Halloween festaren funtsa ere kuestazioa da.

Eta nola da posible gaur egun euskaldun gehienok ospakizun hori ez ezagutzea?

Uste dugu ondo ezagutzen dugula gure jatorria eta ondo eusten diegula gure sustraiei, baina nire ustez gezur hutsa da. Biltzen ari garen testigantzak XX. mendeko 50., 60., 70. eta 80. hamarkadetakoak dira. Nola izan da posible generazio bakar batean ospakizun hori galtzea? Ospatzeari uzteaz gain ahaztu ere egin dugu; kontzientzia galdu, alegia. Eta orain Estatu Batuetako merkataritza industriak erabakitzen du hau mundu osora zabaltzea, eta Euskal Herrira iristen denean hor gabiltza denak plastikozko mozorroak eta kalabazak erosten pentsatuta festa amerikanoa dela. Jakingo bagenu gure aitita-amamak horrela ibiltzen zirela, haien sinesmen eta errito zaharrak direla, modu honetan ospatuko genuke? Ez dakit ba!


Molotov koktel batekin eraso diote Hazparnen etxe-saltze agentzia bati

Hazparnen (Lapurdi) molotov koktel bat jaurti diote bart gauean Era exe-saltze agentziari. Iparraldeko Euskal Irratiek agertu dutenez, kalte txikiak eragin ditu erasoak: beirate azpiko murrua belztu du keak. Azkenaldlian, etxe-saltze agentzien kontrako hainbat eraso izan dira Ipar Euskal Herrian, eta gehienetan, Euskal Herria ez da salgai jartzen zuten tindaketak agertu dira. Gaurkoan ez dute halako idatzirik utzi. Paueko Poliziak hartu du bere gain erasoaren ikerketa.


Lezalden egin gabeko lanen soka

Urbanizazioa egitekoa zen enpresari udalak 114.629,66 euroko kalte-ordaina ordaindu beharko dio.

Espero zuten epaia uste baino lehenago jaso dute Altsasuko Udalean. 2006an Lezalde dermioa urbanizatzeko lanak egitekoa zen Coyser enpresa, 1.921.000 euroren truke. Egitasmoaren kontra zeuden auzokideek urte hartako agorrilean hainbatetan geldiarazi zituzten lanak eta gero udal egitasmoak auzi-bide luzea hasi zuen.

Urbanizazioa egin ez zenez, Coyser enpresak industria-onura eskatu zion Altsasuko Udalari. Epaitegiaren arabera udalak 114.629,66 euro ordaindu beharko ditu. Garazi Urrestarazu Zubizarreta alkateak esan digunez, “udalak orain bete behar bat du, zorra pagatu. Hala ere, beste irtenbide batzuk bilatzen saiatuko gara. Enpresaren eta udalaren arteko akordio bat edo”. Uda garaian epaitegiak jai dutenez, ildo horretan zerbait aurreratzea espero dute.

Ekonomia

Udalaren finantza egoera eraginen dion epaia dela aipatu digu alkateak. Udala gaur egun bizi duen testu-ingurua marraztu du Urrestarazuk: “diru-laguntzak murriztu edo desagertu dira, bestelako diru-sarrerekin zerbait aurrezten dugu. Baina horrekin herrian gutxieneko lehentasunak besterik ezin ditugu egin”. Horri guztiari Espainiako Gobernuak ezarritako Jasangarritasun Legeak jarritako mugak gaineratu behar zaizkiola ere aipatu du alkateak.


Azken eraso matxista salatzeko elkarretaratzea egingo dute Elorrion

Bikotekidea jotzea leporatuta 42 urteko gizonezkoa atxilotu zuten Elorrion joan zen barikuan. Eraso matxista hori salatzeko elkarretaratzea egingo dute eguenean 19:30ean, plazan, Elorrioko asanblada feministak deituta.


Ezohikoa, beroa eta lehorra

Azken zazpi hilabeteak batezbestekoa baino beroagoak eta lehorragoak izan dira Euskal Herrian, eta ekaitzen kopurua, banaketa eta ur jasa oso irregularrak izan dira. Adituen esanetan, urtearen lehen erdian ezohiko eguraldia izan da, baina berretsi dute ez dela lehen aldia.

Uda ez da uda izaten ari. Hori da askoren sentipena, batez ere kostaldean euria eta egun lainotsuak nagusitu direlako. Hala ere, Hego Euskal Herriko datuei erreparatuz, azken zazpi hilabeteak ohi baino beroagoak eta lehorragoak izan dira. Ekaitzak eta egun grisak ohikoak izan badira ere, Hegoaldean bero egin du, eta ez du euri asko bota. Jose Antonio Aranda Euskalmeteko meteorologia arduradunaren esanetan, iazko negutik dator joera hori.

Aurreko urteko negua hezea eta prezipitazio ugarikoa izan zela azaldu du, baina gaineratu du ordutik hona ia hilabete guztiak «beroak edo oso beroak» izan direla, eta oso euri gutxi egin duela. «Ohikotik gutxi izan dugu azken hamasei hilabeteotan», adierazi du; «tenperatura, oro har, batezbestekoa baino altuagoa izan da, eta hilabete gehienak lehorrak izan dira prezipitazioei dagokienez». Eguraldi lehorra bereziki Araba hego-mendebaldean nabaritu dela dio, baita Nafarroa hegoaldean ere.

Euri gutxiago egin al duen galdetuta, aztertutako tartearen eta eremuaren araberakoa dela esplikatu du, baina zehaztu du Hegoaldean azken hamabi hilabeteetako neurketak erakutsi duela «defizita» dagoela prezipitazioetan. Hala ere, tarte laburrago bat hartuz gero, eta tokiaren arabera, ekaitz ugari izan direla argitu du. Horren adibide da hilabete batean erregistratutako ekaitz kopuru handiena erregistratu zutela Bilbon maiatzean eta Gasteizen ekainean: sei Bilbon, eta bederatzi Gasteizen.

Ekaitzen kopurua, euri jasen banaketa eta botatako ur kantitatea oso irregularra izan da. Azken 50 urteotako datuekin alderatuta, Arabako Errioxan uztailean izandako ekaitz kopurua eta horiek metro koadroko isuritako litro kopurua inoizko handienetakoa izan da. «Ez da markarik hautsi, baina nabarmentzekoa da Euskal Herriko toki batzuetan halako ekaitzak egotea eta besteetan ez», dio Arandak.

'Jet stream'-aren eragina

Eguraldia, beraz, beroagoa eta lehorragoa izan da oro har, baina puntualki ekaitzen joera irregularra izan da. Horren «errua» jet stream izeneko mugimenduei egotzi die meteorologoak: lurreko atmosfera inguratzen duten haize-laster estu eta azkarrak dira. Haize-laster horiek tenperatura desberdineko aire masen artean osatzen dira, eta meteorologoek euren aurreikuspenak egiteko erabiltzen dituzte.

Hain justu, Euskal Herria jet stream baten ertzetako batean dago. Haize-lasterra egonkorra bada, «alde beroan» egoten da Euskal Herria udan, eta Afrikatik datozen haize-lasterrek tenperatura igoarazten dute. Aurten, ordea, Arandak azaldu duenez, jet stream-a askotan mugitu da, eta, ondorioz, Euskal Herria etengabe aritu da «alde berotik hotzera» saltoka.

Horren guztiaren ondorioz, aurtengo uda ez da ohikoa izan. «Eguraldia ez da homogeneoa izan, garai beroak eta hotzak tartekatu baititugu», adierazi du meteorologoak. Horren adierazle dira aste honetako tenperatura gorabeherak. Hala ere, nabarmendu du ez dela lehen aldia. Eta ez du uste eguzkirik falta izan denik. «Agian guneka, baina ez Euskal Herri osoa kontuan hartzen badugu». Azaldu du kostaldean eguzkiaren falta nabaritu dela, baina Arabako Errioxan eta Nafarroa hegoaldean, ostera, egun oso bero eta eguzkitsuak izan dituztela. Gaineratu du hego haize faltaren ondorioz laino baxuak sortu direla kostaldean, eta, beraz, eguzkia gutxiago agertu dela.

Haatik, adierazi du normala dela kostaldean tenperatura freskoa izatea eta hegoaldean bero egitea. Uda honetako eguraldi bereziaren ondorio baino gehiago, Euskal Herriaren ezaugarrietako bat dela dio. Bertako eguraldia askotarikoa izatearen «abantaila» bat da, Arandaren hitzetan. Uda eta azken urtea ez dira ohikoak izan, baina meteorologoak ezin du ziurtatu hala segituko duen ala ez.

Klima aldaketarekin lotura?

Baina zer adierazten dute ezohiko fenomeno horiek? Klima aldaketaren erakusle al dira? Arandak argi adierazi du zaila dela halako loturarik egitea: «Tankerako eguraldirik izan da beste garai batzuetan, eta orduan gizakiek ez zuten egungo eragina ingurumenean». Elisa Sainz de Murieta BC3 klima aldaketarako ikerketa zentroko ikerlariak analisi bera egin du: «Egun hauetako gertakizunak klima aldaketarekin lotzea asko esatea da. Munduko tenperatura gradu bat igo da dagoeneko, baina horrek ez du esan nahi Euskal Herrian tenperatura gradu bat igo denik». Alabaina, adierazi du klima aldaketarekin gero eta egun beroagoak izango direla, eta «muturreko gertakari» gehiago ere izan daitezkeela.

Ildo horretan, aurten gertatutako bi muturreko gertakari «adierazgarri» aipatu ditu Arandak. Lehena otsailean izan zen: Agurain, Sakana eta Debagoiena astindu zituzten hego-ekialdeko haize bolada oso indartsuek; orduko 140-150 kilometroko abiadurara iritsi ziren. Bigarrena, San Prudentzio eguneko izotzaldia, apirilaren 28an: zero azpitik sei gradu izan ziren. Azken hori ezohikoa dela berretsi du, ez hainbeste izotzaldiagatik, baizik eta garaiagatik.

Bi adituek argi adierazi dute mundua berotzen ari den ebidentziak asko direla, eta ez dagoela horri buruzko zalantzarik. Edonola ere, BC3ko ikertzaileak nabarmendu du ziurgabetasun handia dagoela: «Ez dakigu zehazki zer gertatuko den, zenbat igoko diren tenperaturak eta noiz igoko diren, baina joerak adierazten diguna argia da, eta badakigu eraginak oso larriak izan daitezkeela».


Entsaioak hasiko dira bihar

Kalderero konpartsa aterako da larunbatean eta dena ondo ateratzeko aste honetan entsaioak egingo dituzte. Aurrenekoa bihar izango da, arratsaldeko 20:00etan, Elur Txori elkartean. Asteazken eta ostegunean ere izango dira entsaioak, leku eta ordu berean.


Arnasa hartu, hauspotu eta eragiten jarraitzeko

'Arnastu euskara' lelopean abian da ekimen berria, eskualdeko eragile eta norbanakoekin; udaberrian ikusiko du argia.

Euskara hartuko dugu aitzakia hurrengo lerroak idazteko. Euskara. Arnasa. Tolosaldea. Arnastu euskara ekimena, taldea edota leloa forma hartu nahian ari da. «Udaberrian ikusiko du argia ekimenak, baina, aurrera begirako proiektua izan nahi du; momentuz leloa dugu, eta guztia irudikatuko duen logoa falta zaigu», azaldu du taldearen zati den Imanol Artola Galtzaundi euskara taldeko teknikariak.

Bada, udaberrian lehertuko da ekimena, baina, motorrak berotzen hasia da, batez ere, herritarrak bertara elkartzeko: «Jendearen motibazioaren araberako handitasuna izango du, noski, baina gu motibazioz gainezka gaude eta espero dugu eskualdeko jendea ere motibatuko dela ekimenaren inguruan. Ez dakit zenbaterainoko dimentsioa hartu dezakeen, baina nik uste, nahiko handia izango dela», dio Artolak.

Ekimenaren bultzatzaileek handia izatea nahiko lukete, batik bat, Tolosaldea bera arnasgune dela kontuan hartuta. «Euskaraz bizi gara Tolosaldeko herri askotan, gehiengo batean. Beraz, ezaugarri asko daude ekimenak handia izan behar duela aurreikusteko», gaineratu du Artolak.

Euskararen inguruan, norbanakoak eta eragileak dagoeneko elkartu dira: «Tolosalde guztiko elkarte eta eragiletako jendea gaude, udaberrian Arnastu Euskara lelopean egin nahi dugun festa horri forma emateko. Momentuz hori da aurreratu dezakeguna».

Egunerokotasunean euskararen alde lanean jende asko aritzen da, isilpean. «Dela eskolan, lantokian, familian, lagun artean, aisian,... eta askotan euskararen alde etengabean aritzen garenok, jende asko deseroso sentiarazten dugu». Baina jende horren lana ezinbestekotzat du Artolak: «Momentu batean euskaltzale jende guzti hori batera elkartuz gero, eragileak edota norbanakoak, lan isila egiten duen jendea... bakarrak ez direla eta bakarrik ez daudela esateko momentua izango da».

Beraz, arnasa hartzeko, hauspotzeko eta berriz ere eragiten jarraitzeko asmoarekin sartu dira buru-belarri prestaketa lanetan. Talde edota kolektibo bat sentitzeko beharra, eta eguneroko jardueran sortzen diren zalantzak konpartitzeko ere balio nahiko luke.

IRUDIA, LEHIAKETA BIDEZ

Irudia falta dute, baina abian jarria dute eta lehiaketa jarriko dute martxan logo hori aukeratu ahal izateko. 1999-2002 urte arteko eskualdeko ikasleen artetik aukeratuko dute.


Aurresku eta Soinu Zahar Txapelketa hartu du Ibarrak

Alurr dantza taldeak antolaturiko ekimen honetan 36 dantzarik hartu dute parte, tartean eskualdekoak ere bai. Mutilak aurreskuan lehiatzen dira, aurreskua eta desafioa dantzatuz, eta neskak, soinu zaharrean, upelategi eta erribera dantzatuz. Jende ugari gerturatu da kiroldegira, ikuskizunaz gozatzera.


"Hitza hartu behar dugu gauzen kanbiatzeko"

Hitzek indar bat badutela sinetsita dago Etxezaharreta. 'Begira' liburua atera berri du.


Langile bat zauritu da abiadura handiko treneko lanetan, Zornotzan

Istripua langileak gidatzen zuen iraulki-kamioia irauli denean gertatu da. Langileak 44 urte ditu eta Gipuzkoako da.

Langile bat zauritu da abiadura handiko treneko lanetan, Zornotzan, LAB sindikatuak jakinarazi duenez. Langileak kamioi batean lanean ari zen, kamioa irauli denean.

Ertzaintzak, gaur, 10:40an gertatutako istripua baieztatu du, langileak gidatzen zuen iraulki-kamioia irauli denean.

Langilea Galdakaoko ospitalera eraman dute. Langilea gipuzkoarra da (F. J. H. P.) eta 44 urte ditu, Efe albiste agentziak jakinarazi duenez. LAB sindikatuaren arabera, langileak Moyua eraikuntza enpresan lan egiten du.

LABek bere babesa eta elkartasuna adierazi dio zurituari eta zaurituaren langile eta lagunei; halaber, abiadura handiko lanetan gertatzen diren "etengabeko istripuak" salatu ditu.


Josune Laka Boulevard Kafetegia

Umetako lagunak gara Josune eta biok. Erretrato zoragarriak egiten zituen arkatza eskuan hartuta, beti marrazten.Artista aparta da, jakin minez beterik, beti ikertzen, beti aurrera. Teknika asko landu ditu: serigrafia, pintura, grabatuak eta collage digitala.

Bere lanak ikusi nahi badituzue, ikusgai daude Boulevard kafetegian.


Onintza Mitxelena, ‘Boca del Infierno’ lasterketan garaile

Onintza Mitxelena ‘Boca del Infierno’ mendi lasterketan, atzo (Arg. : Miguel Angel Muñoz)

Atzo ‘Boca del Infierno’ mendi lasterketa jokatu zuten Echoko aranean. 250 parte hartzaile izan ziren hamargarren aldian, bi kategoriatan banatuak: 25 kilometrokoa eta 15 kilometrokoa. Horien artean Intxixu Trail-Girizia MLTko kide Onintza Mitxelena Larreta izan zen eta 15 kilometroko lasterketan azkarrena izatea lortu zuen, 1:54:01 denborarekin.

Antolatzaileek kontatu dutenez, egun eguzkitsu eta beroa izan zen eta kirolariek ohi baino gehiago sufritu behar izan zuten horregatik. Arrazoi berberengatik, baina, publiko gehiago izan zen animatzen, korrikalarien esker onerako. Lasterketa bukatuta, sariak banatu zituzten eta 400 lagunentzako bazkaria izan zen.


Amaia Azkueren hiltzaileak adingabekoentzako zentroan jarraituko du

2012an ezarri zioten hamar urteko zigorra orain dagoen zentroan betetzen jarraitu ala helduentzako kartzela batean bete ebazteko saioan hala erabaki zuen atzo, asteazkena, Donostiako Adingabekoen Epaitegiko epaileak.

Orain urtebete bezala, Amaia Azkue hiltzeagatik hamar urteko zigorra betetzen ari den azpeitiarrak orain dagoen adingabekoentzako zentroan jarraitu behar al duen ala kartzelara joan behar den ebazteko saioa egin zuten atzo, asteazkena, Donostiako Adingabekoen Epaitegian. Zenbait komunikabidek zabaldu dutenez, epaileak Azkueren hiltzaileak kartzela-aldia adingabekoen zentroan betetzen jarraitzea erabaki du, beste urtebetez gutxienez.

Dagoeneko adinez nagusia izan arren, hilketaren unean zigortutako gaztea adingabea zen eta horregatik ezarri zioten zigorra adingabeen zentro batean betetzearen neurria. Zigortutakoaren jarrera, baina, aldian-aldian errebisatzen dute epaitegietan, adingabekoen zentroan jarraitzeko aukera luzatu ala ez erabakitzeko.

2014ko uztailean ere antzeko auzi saioa egin zen Donostiako Adingabekoen Epaitegian. Orduan, eta epaiketan defendatu zuen bertsioan ez bezala, Amaia Azkue berak hil zuela onartu zuen zigortutako azpeitiarrak.


Txaber Zabala eta Aitor Elordik irabazi dute Durangoko pilota txapelketa

Domekan erraz nagusitu ziren Peter-en oroimenezko finalean.

Nagusien mailan Aitor Elordi iurretarra eta Txaber Zabala durangarra dira aurtengo irabazleak. Atzo Durangoko Ezkurdi Jai-Alain jokatutako finalean erraz nagusitu zitzaizkien Aurtenetxeri eta Olalderi: 22-11. Partiduaren hasieran egon zen gakoa eta irabazleek zulo handia ireki zuten (10-0). Partiduko bigarren zatian aldeari eutsi zioten.

Eskolarteko XXV. Pilota Txapelketari zegozkion final bi ere jokatu zituzten kadete eta promesa mailetan. Kadeteen mailan Paul Sagasta elorriarrak 22-14 menderatu zuen Aingeru Olaguenaga durangarra. Promesen mailan Jon Zubikarai markinarrak 22-4 irabazi zion Arkaitz Diez atxondarrari.

Zale asko batu zen finalak ikustera. Durangoko pilopta eskolako gaztetxoek domina bana jaso zuten finalen ostean.

Eskolarteko txapelketako umetxoen finalak

Eskolarteko txapelketako ume mailetako finalak joan zen barikuan jokatu ziren Durangon. Umetxoen B mailan Unax Perezek jantzi zuen txapela eta A mailan Ekain Etxebarriak. Umeen B mailan Manex Roman nagusitu zen eta A mailan Iker Arraoitajauregik. Azken final bi horietan emozioz betetako partiduak jokatu zituzten.


«Proposamen guztiez» hitz egiteko mahaia adostu dute ERCk eta PSOEk

ERCren Kontseilu Nazionalak oniritzia eman dio PSOErekin adostutako akordioari. Publiko egin dute bi alderdiek adostutako dokumentua. Goizean, Torrak Aragonesi jakinarazi dio Kataluniako Gobernuak ez duela bere egiten ERCren eta PSOEren arteko akordioa. Sanchezek nahitaezkoa du EH Bilduren abstentzioa presidente izateko.

ERCren Kontseilu Nazionalak ontzat jo du Kataluniako alderdi errepublikanoak PSOErekin adostutakoa. Beraz, Pedro Sanchez Espainiako jarduneko presidenteak urrats handia eman du gobernu berria eratu ahal izateko. Akordioaren arabera, ERC abstenitu egingo da Sanchezen inbestiduran, eta hark konpromisoa hartuko du Kataluniako eta Espainiako gobernuen arteko elkarrizketa mahai bat eratzeko. Mahai horretan, Kataluniaren autodeterminazio eskubidea defendatzeko heldulekua izango du Generalitateak, gobernuek «askatasunez» aurkeztu ahal izango baitituzte «Kataluniaren etorkizunari buruzko proposamenak», eta «proposamen guztiak» aintzat hartuko dituen «elkarrizketa irekia» adostu baitute aldeek. Horrez gain, lausotu egin da PSOEk elkarrizketarako muga Espainiako Konstituzioan ezartzeko eskaria. Azkenean, «ordenamendu juridiko demokratikoa arautzen duten erremintekiko eta printzipioekiko errespetua» izango da joko zelaia.

Dokumentuak bi puntu nagusi ditu. Lehenengoak, Kataluniako «gatazka politikoa» aitortzen du, eta adierazten du soilik «bide demokratikoetatik eta elkarrizketaren, negoziazioaren eta akordioaren bidez» gainditu daitekeela. Bigarren puntuan gatazka politikoaren konponbidea lortzeko «aldebiko elkarrizketa mahaia» bultzatzeko konpromisoa hartzen du PSOEk. Kataluniako eta Espainiako gobernuak eseriko lirateke mahai horretan, eta Espainian gobernua osatu eta hamabost egunera jarriko litzateke abian.

Bi gobernuak akordiotara iritsiko balira, horiek galdeketa bidez onartu beharko dituzte Kataluniako herritarrek, egungo legediak aurreikusten dituen bideetatik edo aurreikus ditzakeenetatik.

Independentistek «bermeak» eskatu zizkioten PSOEri mahaia «eraginkorra» izan dadin, baina neurri horiek zehaztu gabe gelditu dira. Mahaiaren egutegia ez dago finkatuta, eta testuak dioen bakarra da gobernuek bileretarako baldintza zehatzak ezarriko dituztela, baita mahaiaren jarduna eta akordioak beteko direla ziurtatzeko mekanismoak ere.

Goizean, ERCk akordioa onartu eta edukia publiko egin aurretik, elkarrekin bildu dira Quim Torra Kataluniako presidentea (JxC) Pere Aragones presidenteordea (ERC), eta bilerak agerian utzi du Kataluniako Gobernuaren baitako krisia. Hainbat hedabidek Presidentetzako iturriak aipatuta jakinarazi dutenez, Torrak «argi utzi» dio Aragonesi akordioak ez duela Generalitatearen oniritzia, eta, beraz, ez dela loteslea harentzako. Presidenteak nabarmendu du ituna «alderdian artekoa» dela, eta ERC gobernuari buruz aritu dela gobernuaren iritzia bildu gabe.

ERCren eta PSOEren arteko akordioaren ondorioz, tentsioa areagotu egin da beste behin ere Kataluniako Gobernuko kideen artean, lehendik ere mesfidantzek eta ezin ulertuek zaildutako harremanean.

Torrak presidenteordeari nabarmendu dio ezin dela ezer ere negoziatu Madrilekin «Generalitatearen bizkarrera», eta gaineratu du gobernuen arteko edozein negoziaziok independentzia lortzeko «bozketa argi bat» izan behar duela helburu.

Aragonesek, berriz, autodeterminazio eskubidea elkarrizketa mahaian elkarrekin defendatzea proposatu dio Torrari. Aragonesen iritziz, akordioa bat dator gobernuan adostutako jarrerarekin, Generalitateak «baldintzarik gabeko elkarrizketa» eskatu ziolako Espainiako Gobernuari.

Gobernuko bi agintari nagusiak bilduta zeuden bitartean, ERCren eta PSOEren arteko akordioak bi alderdi independentista nagusien arteko harremana zaildu duela onartu du Laura Borrasek, JxCren Espainiako Kongresuko bozeramaileak. Hala ere, gogorarazi du gobernua oztopo ugari gainditzeko gai izan dela iraganean, eta «zuhurrak» izatera deitu du. Borrasen iritziz, akordioaren edukia eta ERCren jarrera argitu arte itxaron behar da horiek Generalitatean izango duten eragina zein izango den jakiteko. «Harrigarria litzateke kideetako batek Espainiako Gobernuari egonkortasuna eman nahi izatea, eta ezegonkortasuna sortu nahi izatea Kataluniako Gobernuan», adierazi du. Borrasen esanetan, akordioaren edukiaren arabera erabakiko du Torrak elkarrizketa mahaian parte hartu ala ez. Dena den, ohartarazi du mahai horretara ezin dela joan Kataluniako gatazka «kronifikatzera».

EH Bilduren abstentzioa, nahitaezkoa

ERCren abstentzioa ziurtatuta, aurrerapauso handia eman du Sanchezek Moncloarako bidean, baina ez du nahikoa. Oraingoz, aldeko 165 boto ditu ziurtatuta, eta kontrako 164. Bere botoa erabaki gabe dute oraindik BNGk (1), Teruel Existek (1), Coalicion Canariako bi ordezkarietako batek eta EH Bilduk (5). Beraz, PSOEk derrigorrezkoa du EH Bilduren abstentzioa lortzea gobernua osatu ahal izateko. EH Bilduko militanteek izango dute koalizioaren botoaren gaineko erabakia. Bihar eguerdira arte izango dute epea barne galdeketan parte hartzeko.

Koalizioko zuzendaritzak abstentzioaren alde egin du, eta aukera horren alde mintzatu da Arnaldo Otegi EH Bilduko koordinatzailea gaur goizean Radio Euskadin eginiko elkarrizketa batean. Uste du koalizioak hautu hori egin behar duela, «erantzukizunagatik»: «Eskuinak gobernatzea eragozteaz gain, aukera bat ireki daiteke; eszeptizismorik handienetik, agenda demokratizatzaile bati heldu eta nazioaniztasuna eta autodeterminazioa landu genitzake, baita konponbiderako espetxe politika bat ere».

ERCren eta PSOEren akordioari dagokionez, negoziazio mahai bat osatzeko aukera azpimarratu du Otegik: «Euskal Herriak ere izan beharko luke elkarrizketa mahai bat Estatuarekin, euskal gatazkari heltzeko».

Espainiako eskuineko indarrak, berriz, Sanchezen gobernua oztopatzeko ahaleginetan murgilduta daude. Ciudadanoseko buru Ines Arrimadasek iragarri du Sanchezekin kritikoak diren PSOEko baroiei deituko diela Sanchez geldiarazteko presio egin dezaten. PRCri eta Teruel Existeri ere deituko diela aurreratu du.

Era berean, larritasunez mintzatu da PP Sanchezek gobernua eratzeko bilatu dituen babesei buruz. Teodoro Garcia Egea PPko idazkari nagusiaren esanetan, eskura dituzten «baliabide guztiekin» geldiaraziko dute ERCrekin «adostutako erreferenduma».

Torraren inhabilitazioa

ERCren eta PSOEren arteko akordiotik harago, Katalunian legegintzaldi amaiera eta hauteskundeetarako deialdia aurreratu ditzake Torraren balizko inhabilitazio batek. Espainiako Hauteskunde Batzordeak bihar aztertuko du PPk eta Ciudadanosek presidentea inhabilitatzeko eginiko eskaria. Alderdi unionistek argudiatu dute Torra desobedientziagatik zigortuta dagoenez —hauteskunde kanpainan xingola horidun parkarta bat Generalitatearen jauregitik ez kentzeagatik kondenatu du Kataluniako Auzitegi Nagusiak—, ezin duela diputatu izaten jarraitu.

Batzordeak eskariaren alde egingo balu, Torrak ezin izango luke presidente izaten jarraitu, nahiz eta haren kontrako epaia oraindik irmoa ez izan —Espainiako Auzitegi Gorenak du azken hitza—. Kataluniako presidenteak aurreratu du batzordeak diputatu kargua kentzea erabakiz gero, Kataluniako Parlamentuaren esku utziko duela bere egoera,konfiantza mozio baten bidez.

JxC eta ERC ez datoz bat balizko inhabilitazio baten aurrean hartu beharreko erabakietan. Ez dute adostu Torraren lekua Aragonesek hartuko lukeen ala JxCeko diputatu bat izango litzatekeen haren ordezkoa.


"Kaosik gabe bizi nahi izatea oso utopikoa iruditzen zait"

Erika Elizari Salvadorrek (Hernani, 1988) bere lehen nobela kaleratu du, 'Zendabalitz' izenekoa, idazle gazteentzako antolatzen den Igartza sariketa eskuratu ondoren. Lan honen inguruan aritu zaigu hizketan Letren Errepublikan. Horrekin batera, Kontalari2 taldekoek eta Maider Barandiaranek egindako gomendioak jaso ditugu irratsaioan.


Eguraldia 2015-11-09

Iker Ibarluzearen eguraldi iragarpena.


Aholkularitza zerbitzua aztergai, zoru klausularako

Hamaika puntuko Plenoa izango da gaur, 19:00etan hasita, udaletxean. Horietako bat mozio bat izango da, zoru-klausulen inguruan herritarrei aholkularitza zerbitzua emateari buruzkoa.

Mugi txartela, Karabel eta ordenantza fiskalak

Landuko diren beste hamar gaien artean, aztertuko da Mugi txartelaren eta horrekin batera, Hernaniko Hiribusaren 2017ko tarifak berrestea. Baita ere, Karabeleko Plan Bereziaren behin betiko onarpena, edota 2017ko Ordenantza fiskalen inguruko aktetan akatsak zuzentzeko proposamena.

Bestalde, hainbat kreditu aldaketaren berri emango da, Kontu hartzaileak hainbat ohar emango ditu, eta Auzitegi Nagusiak Udalak jarritako apelazio errekurtso bati emandako epaiaren berri ere emango da.


13 urteko kartzela-zigorra, 14 urteko neska bat bortxatzeagatik

Akusatua neskaren familiaren etxebizitzan bizi zen. Urte eta erdiz aritu zen neska bortxatzen, hilean behin gutxi gorabehera. Denborak aurrera egin ahala, erasoen maiztasuna handitzen joan zen.

13 urte eta erdiko kartzela zigorra ezarri diote gizon bati, 14 urteko neska bat urte eta erdi bortxatzen aritzeagatik. Akusatua neskaren familiaren etxebizitzan bizi zen, Gipuzkoa barnealdeko herri batean.

Epaiak jasotzen duenez, 2008an hasi ziren bortxaketak. Orduan 24 urte zituen akusatuak, eta, neska etxean bakarrik geratzen zenenan, hura hartu, bere logelan sartu eta bortxatu egiten zuen. Oihu egiten bazuen edo erasoa gelditzen saiatzen bazen, bere ama hilko zuela esan zion gizonak mehatxa gisa. Halaber, bere familiatik ''betiko'' urrunduko zuela ere esan zion.

''Gertatutakoa kontatzen baldin bazuen'', ahizpari ere gauza bera egingo ziola esanez ere mehatxatu omen zuen neska, eta amari neskak nahita egin zuela esango ziola esan zion, epaiaren arabera.

Mehatxuen ondorioz, 14 urteko neskak ez zion inori erasoen berri eman, eta urte eta erdiz aritu zen gizona neska bortxatzen. Gainera, denborak aurrera egin ahala, erasoen maiztasuna handitzen joan zen.

2010ean, neskak sexu-harremanak izateari uko egin zion, eta, erasotzaileari besoan haginka egin ondoren, ihes egitea lortu zuen.

Epaiketan, sexu-harremanak onartuak izan zirela esan du akusatuak, baina, hainbat ''kontraesan'' harrapatu omen dizkiote.

13 urte eta erdiko kartzela-zigorra ezarri diote, eta 23 urtetan ezin izango da ez harekin harremanetan jarri ezta harengana gerturatu. Gainera, 50.000 euroko kalte-ordaina ordaindu beharko dio.


Irla

Giza eskubideak onartu ala ez erabakitzea norbaiti dagokion, eta, hala izatekotan, nori. Hortaz zer pentsa eman zidan Irlandak sexu bereko lagunen arteko ezkontzei buruzko erreferendumera deitu zuenean, batez ere aditu dudanean Austriak (hango parlamentuak) aukera berari ezezko biribila (110 boto 26ren aurka) eman berri diola.

Naziogintzaren kapritxo batengatik, Austriako 26 baiezko (hain eskas) horiek gehiengo absolutua osatuko lukete munduko herrialderik (populazioan) txikienean, Pitcairn uharteetan, britainiar kolonialismoaren arrasto bitxi, deitutako balizko erreferendum batean: 48 biztanle baino ez dira eta, inork eskatu gaberik, gay ezkontza delakoa legeztatu du, haatik, toki guztietan (sic) hala gertatzen ari delako. Lehenago inoiz bururatu gabeko ideia on bat, hartaz ohartzean, onartzen den naturaltasun berarekin legeztatu dute, nahiz eta herrialde osoan bikote homosexual bakar bat (oraindik) ez (omen) dagoen. Pitcairn uharteetan behin bere burua gaytzat zeukan lagun bat egon omen zen, alkateak (itzulinguruka) esan duenez, bat bakarra, gure kuadrilla prototipiko batean edo euskarazko eleberri arrunt batean bezala.

Irlagotzat dut gaur Austria, Ozeano Barean galdutako 5 kilometro karratuko lur eremua baino.


Erabateko konfinamendua

Elhuyar Zientziako lantaldeak koronabirusaren inguruko argibideak emateko bederatzi bideo-pilulako sorta bat prestatu du. Bosgarren atalean, Ana Galarraga Aiestaran Elhuyarreko kideak koronabirusaren eta erabateko konfinamenduaren inguruko gogoeta egin du. Izan ere, asko dira erabateko konfinamendua eskatzen ari direnak, tartean zientzialari asko, neurri eraginkorrena delakoan. Baina, zertan bereizten dira konfinamendua, bakartzea eta berrogeialdia?


Uribetxebarria askatzeko 32 orduko baraualdia amaitu dute

Larunbateko 11:00etan hasi eta igande arratsaldera arte 40 pertsonak baraualdia egin dute Iruñean. EAEko eta Nafarroako beste zenbait herritan ere baraualdiak egin dituzte.

Herrira ETAko presoen aldeko taldeak 19:00etan amaitu du larunbatean hasitako barau eta mobilizazio eguna. Ekintza "preso guztien eskubideak errespetatzeko era Josu Uribetxebarriaren berehalako askatasuna eskatzeko" egin dute.

Larunbateko 11:00etan hasi eta igande arratsaldera arte 40 pertsonak baraualdia egin dute Iruñean, Sergio Labayen Herrirako bozeramaileak aditzera emandakoaren arabera. Nafarroako hiriburuko puntu ezberdinetan elkarretaratzeak egin dituzte eta gaixo dauden presoen inguruko informazioa banatu dute.

Nafarroako beste udalerri batzuetan ere baraualdiak egin dituzte: Atarrabian, Etxarri Aranatzen, Beran, Lesakan, eta Burlatan, esaterako. EAEko zenbait herritan ere antzeko ekintzak egin dituzte.


Fumbarri inguruetan airearen kalitatea neurtuko dute unitate mugikor bategaz

Azken asteetako eztabaida udalera hedatu da gaur, Herriaren Eskubideak mozioa aurkeztu baitu. Bertan, gobernu taldeak iragarri du Fumbarri inguruetan unitate mugikor bat ipiniko duela Eusko Jaurlaritzak, gaur edo bihar bertan. Gobernuak dio auzokideekin batzartu dela erabakia hartu aurretik. EH Bilduren arabera, sarritan eskatu dute neurketa hori udalean eta eurek ere ezagutu dute auzokideen iritzia. Bestalde, Smurfit enpresan iragazki bat ez dela ondo ibili ere ezagutzera eman du gobernuak. Duela hiru aste jaso zuten abisua, eta enpresa konpontzeko lanetan ei dabil.

Udalak airearen eta usain txarraren inguruko azterketa bat egitea eskatuko dio jaurlaritzari, PPren abstentzioa kenduta gainerako alderdi guztien babesagaz.

EAJk eta PSE-EEk airearen kalitatea "ona edo onargarria" dela nabarmendu dute, jaurlaritzaren datuak kontuan hartuta. Gainera, gaia "oso serio" hartzen dutela esan du Pilar Rios sozialistak. Goiztidi Diaz jeltzaleak adierazi du, "airea ona izan arren, usain txarra kendu ahal bada" lanerako prest daudela. Arazoa Durangalde mailakoa dela uste du, eta Amankomunazgoak (EH Bildu+Herriaren Eskubidea) ere zerbait egin dezakeela esan du.

EH Bildu eta Herriaren Eskubidea ez dira datuekin hain konbentzituta agertu. Jarraipenerako protokolo bat eta udal mahai bat eskatu ditu Dani Maeztuk. Julian Riosek hainbat datu erakutsi ditu bilkuran, kutsadura maila altuak erakusten zituztenak.

Datuekin lotuta, gobernu taldeak iragarri du San Rokeko neurgailua berrituko dutela, usain txarrak zergatik dauden hobeto aztertu ahal izateko.


Erregionala: Lagun Arteak irabazi eta Altsasuk galdu

Erregional Mailako igoera fasea. A multzoa. 10. jardunaldia: Lagun Artea 3 – Urroztarra 0 / Amaia 1 – Altsasu 0

Asteburuan Erregional mailako igoera faseko 10. jardunaldia jokatu zen. Lagun Arteak Urroztarra taldea hartu zuen Zelai Berrin, eta lehendabiziko zatian bi taldeak parez pare ibili ziren. Baina Unai Bakaikoak Lagunen aldeko gola sartu eta partida goitik behera aldatu zen. Atsedenaldiaren ondoren Lagun Artea izan zen jaun eta jabe, eta Urroztarra ez zuen apenas lakuntzarren atean minik egin. Unanuak eta Davilak sartutako golei esker, 3 eta 0 gailendu ziren lakuntzarrak eta mailaz igotzeko aukerak izaten jarraitzen du.

Aldiz, Amaya klubetik punturik gabe itzuli zen Altsasu. Hasieran ongi ibili ziren altsasuarrak, baloiaren kontrola lortu zuten eta hainbat gol aukera sortu zituzten, baina ez zituzten gauzatu. Baina Amaya partidan sartu zen eta dominatzen hasi ziren. Bigarren zatian gola sartzea lortu zuen Amayak, eta nahiz eta Altsasu saiatu, 1 eta 0 irabazi zuen Amayak eta 3 puntuak Iruñan geratu ziren.

Erregional mailako igoera faseko A multzoko liderra Ardoi B taldea da (23 puntu), eta 2 puntura Lagun Artea dago (21 puntu). Altsasu zortzigarrena da, azkena, 6 punturekin. Lau jardunaldi falta dira igoera fasea despeditzeko. Asteburu honetan sailkapenean seigarrena den Iruntxikiren kontra ariko da Lagun Artea eta Altsasuk laugarrena den Universidad de Navarra hartuko du Dantzalekun.


Bere bi diskoetako abestiak taularatu zituen V3ertigo Rising taldeak Amurriock lehiaketaren finalaurrekoan

Iruñeko musika taldea da V3ertigo Rising. 2014ko udaberrian sortu zen eta metal alternatiboa du oinarri. Orain arte plazaratu dituzten bi diskoetako abestiak jo zituzten Amurriock lehiaketaren finalaurrekoan.


Ikuslea 'atrapatu' ahal baduzu

Une historikoa zela esan zuen Patxi Alonsok ETB2ko lehiaketa berriaren lehenengo saioan. Hitzok emandakoa ez zen harrera makala izan, ezta definitzen dutena langa erdeinagarria ere. Kateak erabat beharrezkoa zuen «formatu klasikoa» berreskuratu duela azpimarratu zuen Alonsok. Proiektuan nabarmenki sinesten duenaren jarrera ezin zaio ukatu. Hori oso ondo dago, baina horretaz gain agerikoa dena da, formatu klasikoa izan edo ez, Teleberri hasi aurretiko tartea bete beharra zegoela. Telecincon belarriekin txaloka ari dira David de Jorgeri esker. Dagoeneko ez du «Viva Rusia!» esaten, orain Putinez nazkatu dela dio, eta «Viva Prusia!» ahoan ibiltzea du gustukoago. Eta zer? Euskal katean %10 inguruko audientzia izaten zuen, eta kate espainolean %25,8 lortu du. Hortaz, ez dakit nork aldatu duen jaka gehiago. Dena den, De buena ley saio laidogarria ordezkatzeko ez bezala, Robin Food arrakastatsuak laga duen hutsunean edozein gauzak ez duela funtzionatuko ondo dakite ETBn. Horrela bada, tankera horretako programa bat, klasikoa izan edo ez, erabaki ona dela deritzot. Ordutegi berean emaitza oso onak izan zituen aurrekaria du, hots, Date el bote. Azken batean eguerdi parte horretan emititzen diren saioak konpainia egiten duten programak dira. Telebista piztuta utzi eta ez dute ikuslearen arreta konstanterik eskatzen. Horrelakoa da Atrápame si puedes lehiaketa berria ere.

Ez da dudarik gogoa eta energia ez zaiola falta aurkezleari. Are gehiago, berak bakarrik lehenengo saioei falta izan zaien indar guztia bildu du. Hala ere, espero zitekeena dela esango nuke; formatua egonkortu arte, gurea bada lehiakide lotsatiak ematen dituen herria. Parte hartzaileek ez badute gatz eta piperra jartzen, espazioaren gidariak jarri behar du. Soberarekin gertatzen zen bezala, izaera aurkezlezentrista duen saioa bihur ez dadin erremedioa sinplea da: lehiakide guztiek eman beharko dute zerbait, Patxi Alonsok dena eman behar ez dezan. Sandro Reyren bolari galdetu ez arren, horrela izatea espero dut. Bestela, saioak irauten duen ordubete horretatik 30 minutu behar badira lehen galdera buelta egiteko, siestara helduko gara bazkaldu aurretik. Baina nago «Zein da Y Medio abizena duen aurkezlearen izena? Pegamento» bezalako une barregarrietara aurki helduko garela.


Uribe Kostak presentzia handia izango du Bizkaiko Kirol Prentsaren galan

Bizkaiko Kirol Prentsa Elkarteak bihar, abenduak 22, banatuko ditu urteroko sari eta garaikurrak. Ekitaldia Bizkaiko hiriburuko Gran Bilbao hotelean izango da, 22:00etatik aurrera. Hitzordua aurtengo protagonistak saritzeko eta 2016an etorriko diren garaipenen alde topa egiteko baliatu gura du kazetarien elkarte horrek. Jon Rahm barrizkoztarra, Laura Terreros getxoztarra, eta Arenas eta Jolaseta klubak izango dira protagonistetako batzuk.

Sari preziatuena Bizkaiko Kirolaririk Onenarena da, eta aurten berau irabazteko bost hautagaietako bat Jon Rahm golf-jokalari barrikoztarra da. Beste hautagaiak dira Mikel Urrutikoetxea pilotaria, Omar Fraile txirrindularia, Pablo Carrera tiratzailea eta Iker Enbeita igerilaria. Rahm, 20 urtegaz, Munduko afizionaturik onena da, eta Amerikako Estatu Batuetako zein Britania Handiko lehiaketa irekietan bere lekua izango du datorren urtean. Urrutikoetxeak Lau t’erdiko eta esku-pilota txapelketak irabazi ditu aurten. Fraile, ordea, mendi-sailkapenen buru izan da Euskal Herriko zein Espainiako biretan. Carrera Rioko Olinpiar Jokoetarako sailkatu da, eta, azkenik, Enbeitak urrezko zazpi domina lortu zituen Joko Paralinpikoetan. Gainera, beste sari asko banatuko dira. Besteak beste, Laura Terreros Raspaseko arraunlariak kirolari gazte onenaren saria jasoko du. Arenas futbol-taldea eta Jolaseta klubeko belar-hockey jokalariak ere omenduko dituzte.


Iñaki Bergara, 'Balbemendi' telesailean

Artikutzan 'Balbemendi' telesaila, ETBn misteriozko lehen telesaila izango dena, grabatzen ari dira. Edurne Azuara, Kandido Uranga eta Klara Badiola dira aktore protagonistak; tartean, ordea, bada azpeitiar bat: Iñaki Bergara 'Pio'. Azpeitiarrak lan ugari egin du aktore moduan; Lakrikun antzerki taldean eta ETB1en 'Goenkale' telesailean, besteak beste.

Telesail berria Jabi Elortegi zuzendariaren esanetara ari dira grabatzen eta abuztuaren 3an bukatuko dituzte grabazioak. Bi gizonen arteko etsaitasuna ageri da telesailean.

'Balbemendi' datorren denboraldian iluntzetan botako dute; 70 minutuko iraupena duten 15 atal izango dira.


Haur eta gurasoek Errege Magoak agurtu dituzte

Jende andana bildu da Kontxa pasealekuan, Errege Magoei harrera egiteko. Haur eta gurasoek ilusio handiz egin egin diete harrera Meltxor, Gaspar eta Baltasarri. Errege Magoek eta haien laguntzaileek ere lan franko egingo dute, haur guztiek eskutitza emateko aukera izan dezaten.


Hiru kirol proba jokatuko dira Zumaian Gabonen bueltan

Areto futbol txapelketa, xake txapelketa eta X. San Silvestre lasterketa jokatuko dira abenduan Zumaian. Hiru probetan izena eman daiteke dagoeneko, doan.

Hiru kirol proba herrikoi jokatuko dira Zumaian eguberrien bueltan, guztiak ere doakoak. Hona hemen hiru proben inguruko informazioa:

Areto futbol txapelketa

Abenduaren 24ean, asteartean, jokatuko da sariketa Lubaki Kiroldegian. 9:15ean hasi, eta goiz osoan zehar jokatuko dira partidak. Abenduaren 20a baino lehen eman beharko dute izena parte hartu nahi duten taldeek, eta izen-ematea doakoa da.

Parte hartzeko baldintzak honakoak dira:

Doakoa da izen-ematea

Taldeka parte hartuko da

16 urtetik gorakoentzako txapelketa da

Izen-ematen duen talde bakoitzak epaile bat proposatu beharko du

Izen-emate prozedurari dagokionez:

Epea: abenduaren 20a, 18:00ak arte

Lekua: Kirol Patronatuan (Lubaki kiroldegian)

Datuak: izen-emate orria beteta entregatu beharko da

Araudia izen-emate orriarekin batera emango zaie taldeekideei eta antolaketa-bilera abenduaren 20an izango da, 19:00etan Lubaki kiroldegian.

Informazio gehiago behar izanez gero, idatzi kirolak@lubaki.eus helbidera.

Xake txapelketa

Abenduaren 26an, ostegunean, Gabonetako Xake Txapelketa jokatuko da Alondegian, 16:00etatik aurrera.

Izen-ematea doakoa da eta bi kategoria desberdinetan jokatuko dira partidak:

14 urte baino gutxiagoko parte hartzaileak (16:00etan)

Helduak (18:15ean)

Izen-emate prozedurari dagokionez:

Epea: abenduaren 25a, 18:00ak arte

Emailez (zumaiakoxaketaldea@gmail.com) edo telefonoz (630-93-70-41) eman daiteke izena

Zumaiako X. San Silvestre txapelketa

Abenduaren 31n, asteartean, izango da lasterketa. Eusebio Gurrutxaga Plazatik abiatuko da proba, 12:00etan. Doakoa da izen ematea.

Kirol proba honetan ez da sailkapenik egongo, eta parte hartzaile guztien artean kirol materialarekin osatutako sortak zozketatuko dira.

Proba lautan banatzen da, adina eta probaren luzeraren arabera:

Haurrak (LH1-LH2): 250 metroko lasterketa (heldu batekin batera egin beharko dute proba

Haurrak (LH3-LH4): 250 metroko lasterketa (binaka egingo dute lasterketa)

Haurrak eta nerabeak (LH5-DBH2): 1.100 metroko lasterketa (banaka, korrika edo patinetan)

14 urtetik aurrerako gazte eta helduak: 5.000 metro (banaka, korrika edo patinetan)

Izen-emate prozedurari dagokionez:

Epea: abenduaren 30a, asteartea (egunean bertan ezin izango da izena eman)

Lekua: Kirol Patronatuan (Lubaki kiroldegian)

Datuak: izen-emate orria beteta entregatu beharko da

Araudia eta dorsala izen-emate orriarekin batera emango zaie parte hartzaileei.

Informazio gehiago behar izanez gero idatzi kirolak@lubaki.eus helbidera.


Futbolkeria

Kirolean bertan ez dago, jendearen hobespen ausazkotik eta ondoriozko negozio handitik kanpo, futbolari darion harrokeria justifikatzen duen ezer. Ezerk ez ditu zuritzen jokalarien soldata konparazioz iraingarriak eta, gutxiago, ogasunari dirutza ez ordaintzeko egiten dituzten amarruak ezta, zer esanik ez, orain berri, Cristiano Ronaldorekin gertatu bezala, behin koilara zopetan harrapatuta, beste herrialde batera joatearekin mehatxatzea, ongi jakinik horrekin aski izan daitekeela ikerketa fiskal guztiak disimuluz bertan behera uzteko. Futbolaren inguruan dabiltzanek edozer gauza egiteko gai ikusten dute beren burua, jokozainaren beste legerik ez begiratzeko ahalmena balute bezala.

Ikustea besterik ez dago futbol talde gehienek (lehen mailakoek bereziki) nola maneiatzen dituzten zorrak, ikuskizuna inork etenen ez duelako segurantziarekin. Osasunako presidenteorde ohiak esan berri du zein nahi izan duen taldearen zuzendaritzak egin, Sadar Gobernuari berrerosi behar ez izateko: non eta Antoniutti plazan, Alde Zaharretik 400 bat metrora, estadio berri bat eraiki, azaldu gabe nola, hirigintza planarekin edo gabe, hain duten barneratuta joko zelaitik kanpo edozer gauza egin ahal izateko futbolkeria.


Biharko partiduak

Bihar, urtea ondo bukatzeko, erremonte partiduak izango dira Galarreta frontoian. Tejados Aoiz Torneoaren barruan Altuna II eta Eizagirrek jokatuko dute Urriza eta San Miguelen aurka; aurretik Martinez II eta Martinez I ariko dira Zulaika eta Zubizarretaren aurka; jaialdiko hirugarren partidua Ezkurra eta Iriartek jokatuko dute Zeberio II eta Urrutiaren aurka; eta azkeneko partidua Bereziartua eta Urkok jokatuko dute Matxin III eta Gazteluren aurka. Arratsaldeko 16.00etan hasiko da jaialdia.


Literaturaz berbetan

Urriaren 18an, eguenean, Itxaso Martin idazleak Ni, Vera liburua aurkeztuko du Anguleri Larrabetzuko kultur etxean. Hitzaldia iluntzeko 8etan izango da. Hura Arrekikili euskara elkarteak antolatu du Literaturaz berbetan ekimenaren barruan. Horretarako, Udalaren laguntza jaso dute.


Gizonezko bat atxilotu dute 720g haxixekin eta gidabaimenik gabe

Gizonezkoa Ertzaintzaren kontrol batean ustekabean harrapatu zuten eta droga kontrolean positibo eman zuen. Motxilan haxixa, anfetamina eta marihuana kukuluak zituen.

34 urteko gizonezko bat atxilotu dute Gasteizen, Ertzaintzaren kontrol batetik ihes egin ondoren. Atxilotua gidabaimenik gabe zegoen eta droga kontrolean positibo eman zuen. Identifikatu ostean, gertuko edukiontzi batean 720 gramo haxix, 65 gramo anfetamina eta bi marihuana kukulu zituen poltsa bat ezkutatzen ahalegindu zen.

Gertaera atzo, osteguna, jazo zen, 10:40an. Ordu horretan, ertzainek gelditzeko agindua eman zioten gizonezkoari, A-627 errepidean, eta ihes egin zuen. Haren atzetik joan eta gero, A-3002 errepidean atxilotu zuen Ertzaintzak. Bidean, gainerako gidariak arriskuan jarri zituen atxilotuak, kontrako noranzkoan zenbait aurreratze egin baitzituen.

2010. urtean, droga-trafikoa egotzita atxilotu zuten, eta, egun hartan, 504 gramo haxix, 213 gramo speed eta 32 gramo kokaina konfiskatu zizkioten. Gaur goizean epailearen esku geratu da.


Loiolatarra eta Zuhaitz danborradek materiala utziko diete auzotarrei

San Sebastian eguna beste era batera ospatzeko, Loiolako Loiolatarra eta Zuhaitz danborradek bat egin dute. Beraien materiala auzotarrei utziko diete balkoietatik bandera igoera eta jaitsieran parte hartzeko. Oraindik argitu ez badute ere, baliteke hilaren 20an haur danborrada bat inprobisatzea Zubiondo kalean.

Bozgorailuak jarriko dituzte Aralar Mendia eta Zubiondo kaleko balkoietan udalaren seinalearekin sinkronizatuta. Izan ere, streaming bidezko emanaldiak eskainiko ditu Donostiako Udalak. Beste kaleei dagokienez, bi danborradek auzotarrei laguntza eskatu diete.

Materiala danborrada bakoitzaren egoitzetan banatuko dute larunbatean 11:00etatik aurrera. Aldiz, materiala hilaren 23an jasoko dute, ordu beretik aurrera.


"Egoera honetan, porrota litzateke liga ez irabaztea"

Zarauztarrak bigarren denboraldia du Athleticen, eta hamaikakoan tokia lortu du, belauneko lesioa ahaztuta. Oraindik ere denboraldi erdia falta dela onartu arren, ligako tituluari begira jarri da dagoeneko.


Abarka Eguna sare sozialetan ospatuko dute bihar Basaurin

Maiatzaren 9an ospatuko dute Abarka Eguna Basauriko kuadrillek. Ez da ohiko eguna izango, koronabirusaren pandemia dela eta, ezin direlako ekitaldi jendetsurik egin. Ez da poteorik izango, ezta bazkaririk ere. Hala ere, Herriko Taldeak-etik “errutina hausteko” proposamen bat zabaldu dute: “Zure zapia edo jaietako arropa jantzi eta argazkiak atera: kirola egiten, etxeko lanak egiten, paseatzen edo sukaldatzen”, diote Herriko Taldeak-etik.

Ekimenean parte hartu nahi duenak argazkia sare sozialetan elkarbanatu beharko du #AbarkaEgunikGabe traola erabiliz.

Bentako jaiak bertan behera uztea behartu du Covid-19ak


Epaitegiak baztertu egin du Itsasoko galdeketa debekatzea

Carlos Urquijo Espainiako Gobernuak EAEn duen ordezkariak helegitea jarri zuen Itsasoko kontsultaren aurka.

Donostiako Administrazioarekiko Auzien Epaitegiak atzera bota du Espainiako Gobernuak Euskal Autonomia Erkidegoan duen Ordezkaritzak Itsasoko galdeketaren kontra jarri zuen helegitea.

Itsason galdeketa egingo dute datorren igandean, Ezkio eta Itsaso desanexionatzea nahi duten edo ez erabakitzeko.

Espainiako Gobernuaren Ordezkaritza kontsulta galarazten saiatu da, baina Donostiako Epaitegiaren ebazpenak dio ez dagoela galdeketa debekatzerik, Gipuzkoako Foru Aldundiak deialdia legearen arabera egin duelako eta horretarako eskumena duelako.

Imanol Lasa Gipuzkoako Foru Aldundiaren bozeramailea pozik agertu da eta “albiste ona” dela adierazi du. “Galdeketa espero bezala egingo da, eta Itsasoko bizilagunek erabaki ahal izango dute”, erantsi du.

“Ebazpenak erakusten du gauzak ongi egin ditugula eta galdeketak berme legal eta demokratiko guztiak dituela”, azpimarratu du.


Eraso faxistak gaitzetsiko dituzte larunbatean Bilbon

Faxismoa, arrazakeria, xenofobia, homofobia eta antzeko jazarpenak salatzeko manifestaziora deitu dute 21 eragilek

Faxismoaren aurkako nazioarteko egunaren harira, manifestazioa egingo dute larunbatean Bilbon. Plaza Biribiletik abiatuko da martxa, 18:00etan, eta Alde Zaharreko Gurutze kalean amaituko da; Zamudioko atearen atarian. Aldarriaren ondorengo ekitaldiari Zazpi Katu gaztetxean antolatutako musika jaialdiak hartuko dio lekukoa: 20:00etatik aurrera, rap kantariak eta disko jartzaileak ariko dira oholtza gainean.

Alor anitzetako 21 eragilek babestu dute faxismoa, arrazakeria, xenofobia, homofobia, sexismoa eta tankerako jazarpen «bortitzak» salatzeko elkarretaratzea. Hala, mobilizazioetan parte hartzeko dei egin diete herritarrei, ezkerreko herri mugimenduak indartzeko «beharra» dagoelako: «Lehen pausoa litzateke. Jendearen ahotsa ozen entzutea garrantzitsua da, mugimendu ultraeskuindarrei aurre egiteko».

Antolatzaileen arabera, azkenaldian eskuin muturreko alderdi politiko eta talde faxistak areagotzen ari dira Euskal Herrian, eta uste dute gorakada horrek ideologia «baztertzaileak» gizartean hedatzea ekarri duela. Horren eraginez, gutxiengo sozialen eta disidentzia politikoaren kontrako erasoak ugaritu direla diote, eta 1934ko azaroaren 9an jazotako gertaerak gogora ekarri dituzte: «Hainbat ghettotan bortizki sartu, eta juduei, homosexualei eta etorkinei eraso egin zieten». 79 urte igaro badira ere, garai hartako zantzuak antzeman dituzte, eta urrats dezente errepikatzen ari direla ohartarazi dute. «Tamalez, egungo krisiak urte hartako egoerara garamatza. Europara ere zabaltzen ari da; Greziara eta Errusiara, kasu».

Egoera horren inguruan kezkatuta daudela aitortu dute eragileek, instituzioen utzikeria «erabatekoa» delako. Dena dela, borrokan jarraitzeko konpromiso «sendoa» berretsi dute: «Ideologien konfrontazioa ez da nahikoa. Mehatxatuta daudenen segurtasuna bermatu behar da, hilketa masiboak berriro gerta ez daitezen».


Zirkuituak gaur, Mugikortasun Astean

Tramankulu bereziez beteko da gaur Tiloseta: segwayak, turbotwistak, rollerrak... 16:30etan.

mugikortasun Asteak jolas ikutua hartuko du gaur, Tilosetan, 16:30etatik, 19:30etara. Era guztietako tramankuluak izango dira bertan, mugimendua eta abiadura gustoko dutenentzat.

Bost ibilgailu mota

Zirkuitu baten barruan ibili beharko da, eta bost ibilgailu mota izango dira: 1) Segwayak, hirietan ikusten diren bi kurpildun ibilgailuak (40 kg-tik gora eta 12 urtetik gora). 2) Rollerrak, patinete eta goitik-behera tankera dute (4-12 urte eta gehienez 70 kg). 3) Twistcarrak, kurpil txikiak eta motor itxura dute (3-8 urte, eta gehienez 40 kg). 4) Turbotwistak, kurpil haundi bat eta bi txiki (4-11 urte eta gehienez 70 kg). 5) Pedaloak, patinete estiloko ibilgailua, baina motxagoa, kurpil haundiagoak eta pedal txikiak dituena (4-10 urte, eta gehienez 50 kg).


Kontzentrazio jendetsua Carrascoren hilketa salatzeko

Milaka herritar batu dira gaur eguerdian Arrasateko plazan, atzo tiroz hil zuten Isaias Carrasco PSE-EEko zinegotzi ohiaren aurkako atentatua gaitzesteko. EAEkoak izan ezik, alderdi guztietako ordezkariak izan dira Arrasateko kontzentrazioan.

Arrasatera gerturatu dira, besteak beste, PSOEko buruzagiak, Maria Teresa Fernandez De la Vega presidenteordea, Manuel Chaves Andaluziako presidentea, Javier Ares edo Diego Lopez Garrido. Beraiekin batera, esan bezala, beste alderdietako politikoak: EAJren aldetik Juan Jose Ibarretxe Lehendakaria, Iñigo Urkullu, Miren Azkarate Jaurlaritzako bozeramalea, Andoni Ortuzar, Joseba Egibar edo Josu Jon Imaz EBBko presidente ohia; PP alderdiko Maria San Gil, Eusko Alkartasunako Unai Ziarreta presidentea eta Rafa Larreina EAko parlamentaria; Aralarreko Aintzane Ezenarro; Gaspar Llamazares IU-EBko Idazkari Orokorra; Candido Mendez UGTko Idazkari Orokorra eta abar luze bat. Atzo Arrasaten izan ziren Jose Luis Rodriguez Zapatero eta Mariano Rajoy Espainiako gobernurako hautagaiek ez dute parte hartu gaurko kontzentrazioan.

Herritar anonimo pilo batek bat egin du deialdiarekin eta Arrasateko plaza jendez lepo egon da. Ikusmina sekulakoa izan da eta komunikabide ugari izan dira Arrasateko kontzentrazioa jarraitzen.

Sandra alabaren hitzak

Ordu laurdeneko kontzentrazioaren ostean, Isaias Carrascoren alaba nagusiak, Sandrak, agerraldia egin du komunikabideen aurrean, Manuel Chavesen babesarekin. Zera adierazi du: “Arrasateko herriari bihotzez eskertu nahi diot emandako laguntza. Gure amarekin eta anai-arrebekin izan duten jarrera eskertzekoa da momentu latz hauetan. Sozialisten babesa eskertu nahi dut baita. Askatasuna, demokrazia eta ideia sozialistak defenditzearren hil dute gure aita. Hil dutenak koldar batzuk baino ez dira, eta nire aita aurpegia eman zuen gizon ausarta zen. Batez ere zera eskatu nahi dut: nire aitaren erailketa ez dezala inork manipulatu. Hori ez dugu inondik inora onartuko. Puta seme batzuk dira”. Gainerako alderdiek gogor salatu dute atentatua, ETAri leporatuz eta biharko hauteskundeetan parte hartzeko deia eginez.

Kontzentrazioaren ostean txaloak eskaini diote herritarrek atzo erail zuten Isasias Carrascori. Jende ugari izan da udaletxeko osoko bilkuren jarritako hil-kapera bisitatzen.

Hileta-elizkizuna San Juan Parrokian

Isasias Carrascoren aldeko hileta elizkizuna 17:00etan hasi da San Juan Parrokian. Juan Maria Uriarte gotzainak dihardu meza esaten.


SOS Iruña-Veleiaren agiria “Aurkikuntza Handiaz”

Iruña-Veleiako aztarnategian erdi aroko komentu handi bat aurkitu omen dute. Julio Nuñez Marcen zuzendariak eman zuen berria, Arabako Foru Aldundiaren eta Euskal Herriko Unibertsitatearen arteko lankidetza-hitzarmena sinatu zen egun berean. Hitzarmen horren bidez, Aldundiak 130.000 euro ematen dizkio Nuñezen taldeari aurten ere indusketekin jarrai dezan.

Kontua da mundu guztiak zuela komentu horren berri, erdi aroko iturriek aipatzen baitute, eta baita XVIII. eta XIX. mendeko hainbat autorek eta bidaiarik ere, Lorenzo de Prestamerok, Becerro de Bengoak, González de Echavarrik edo Madozek, adibidez, eta baita gaur eguneko zenbaitek ere, Gerardo López de Guereñuk, Carlos

Ortiz de Urbinak edo Enrike Fernandez de Pinedok, esaterako. Eliseo Gilek ere bai,

aztarnategiari buruzko zenbait lanetan.

Eraikuntzen hondakinak agerian egon ziren XIX. mendera arte, eta betidanik jakin da haien kokapen zehatza: hiri erromatar zaharreko bideak elkartzen diren lekuan,

hondakinak bistan baitaude gaur egun ere, sastraka artean egon arren. Nuñezek

berak idatziriko “Plan Zuzendarian” ere luze eta zabal aipatzen dira. Harri eta zur gaude. Ez ote du gizon honek bere plana irakurri?

Lorenzo de Prestamerok, XVIII. mendearen amaieran harresi barruko hiri erromatarraren planoa marraztu zuen. Basogunea ere ageri da, eta mundu guztiak daki hiru bideak batzen diren lekuaren ondoan zeudela San Juan Ordenako Enkomiendaren etxeak. Plano bera agertzen da 1958ko Gratiniano Nieto-ren “El Oppidum de Iruña” argitalpenean ere.

Gonzalez de Echavarrik esaten digu XVIII. mendearen amaieran bazela artean “Priorato horren jabetzako eliza gotikoa, aldendutako bere dorretxoarekin, sakramentuaz eta bataio-ponteaz, non meza ematen zuen egunero Ordena horretako fraide batek, eta etxe bat, eta ospitalea deitzen zioten eraikuntza txar bat, eta ermita bat.”

1867an, “Comisión de Monumentos” delakoak eskatu zuen ez jarraitzeko San Juan Eliza desegiten, kontserbatzea merezi zuen eraikuntza zela eta. Becerro de Bengoak Elizaren marrazkia egin zuen, eta zera esaten zigun 1883an: “Iruña familiako arbasoek San Juan Ordenako zaldunei utzi zieten, nonbait, lurra, eta hauek monasterio gotiko txiki baina dotore bat eraiki zuten. Arrastoak agerian egon dira duela gutxi arte”. Zera ere badio: “1870ean oraindik absidea zutik zegoen, ojiba formako bere leiho lirainekin, eta barruko lau arku ere gordetzen ziren.”

“Real Academia de San Fernando” delakoan omen daude L. Velascok 1867an eramandako marrazki batzuk. Eliseo Gilek berak zera diosku Batzordeari entregatu zion agirietako batean (ez ahaztu Nuñez jauna ere batzordeko kidea zela): “Enkomiendaren eraikuntzak hiri zaharraren gune publiko baten inguruan kokatu ziren” http://www.sos-irunaveleia.org/informe-arqueologico (17. o. ).

Bi hitzetan esanda, ezaguna zen kokapen zehatza. Orduan, non dago berria? Non dago aurkikuntza?

Lehen esan bezala, deigarria egiten da Aldundiak aurtengo indusketetarako 130.000

euro eman dituen egun berean agertzea aurkikuntzen berria. Noiz eta ekonomia

krisi bete-betean gaudenean, arlo guztietan murrizketak ezarri direnean, diruz

hornitzen dira, eta ondo hornitu ere, inolako presarik ez duten ikerketa-lan

batzuk, eta aurkikuntza handitzat saltzen ez aurkikuntza eta ez ezer ez direnak.

Sos Iruña-Veleiak bere kemen guztiaz salatu nahi du Arabako Foru Aldundiaren,

Euskal Herriko Unibertsitatearen eta Julio Nuñez zuzendari berriaren

artean apailatutako bidegabekeria berri hau, barregarrikeria ere esan

dakiokeena, eta indusketak geratzea eta auzitan jarritako piezen laborategiko

analisiak egitea exijitzen du beste behin ere.

Sos Iruña-Veleia


Larunbatean hasiko dira Urdanetako sanmartinak

Larunbata izango da Urdaneko sanmartinen lehen jai eguna. Azaroaren 7an hasi eta 15ean amaituko dira auzoko festak, egitaraua sei egunetan banatuz.

Auzotarren gustuetara egokitutako festak dira sanmartinak. Herri kirolak, bertsoak eta erromeriak dira, batez ere, antolatzen dituzten ekintza indartsuenak. Jende asko joaten da ekimen horietara eta giro ona izaten da.

Festak larunbat honetan hasiko dira, azaroaren 7an. Igandean ere ez aspertzeko adina ekitaldi izango dira. Asteazkenerako egitarau mardula osatu dute, baita astebururako, ostiral, larunbat eta iganderako. Egunez egun egingo diren ekitaldiak:

Azaroak 7 - Larunbata

16:00 Gorriti eta bere animaliak. Ondoren txokolate beroa eta bizkotxoak.

21:00 Bertso-afaria Indamendi elkartean, Amets Arzallus eta Jon Maiarekin.

Afal ostean Erromeria eta asto karrerak.

00:00 Ximor tabernaren irekiera eta festa goizalderarte.

Azaroak 8 - Igandea

11:30 Meza.

12:00 Pala pilota partiduen finala.

13:00 Herri kirolak: Izeta eskolako harri-jasotzaileak, Lizaso eta Peñagarikano bertsolariak, eta Laja eta Lutxurdio trikitilariak.

14:00 Auzoko zaharren bazkaria.

Ondoren Bertso eta trikiti saioa.

18:30 Auzoko kalejira.

22:30 Erromeria Ximorren: Laja eta Lutxurdio.

Azaroak 11 - Asteazkena

11:00 Meza.

11:30 Tortilla patata lehiaketa.

12:00 Auzokoen arteko herri-kirolak.

22:30 Erromeria Ximorren: Epelde eta Lutxurdino.

Azaroak 13 - Ostirala

22:30 Mus Txapelketa Indamendi elkartean.

00:00 Ximor tabernaren irekiera, Dianarekin batera.

Azaroak 14 - Larunbata

06:00 Diana eta oilasko biltzea, Izer eta Alabierrekin.

21:00 Oilaskoekin auzo afaria Indamendin.

Gero Erromeria pilotalekuan: Narbaiza eta Laja II.

Azaroak 15 - Igandea

11:30 Meza.

12:00 Eskuz binakako pilota finalak.

Gero Herri kirolak: Izetatarrak, Ugaitz Mugertza eta Olasagasti.

Ondoren Pilotarien sari banaketak.

17:00 Idi demak: Uztarri bakarreko probak 800 kiloko harriekin 20 minututan.

23:00 Erromeria: Ostolaza eta Andonegi.

23:30 Patata dantza Ximorren

Bukatzeko Traka zaratatsua.


«Bertan erabakitzeko aukera», LABen eskaera hauteskundeetan

Hitzarmen kolektiboak negoziatzeko tokian tokiko tresnak sortzea proposatuko du LABek

Frantziako Kasazio Auzitegiak bere erabakiaren berri eman aitzinetik aurkeztu du LAB sindikatuak abenduan iraganen diren enpresa txikietako hauteskundeetarako bere proposamena. Oraindik ez dakite aurkezteko aukera izanen duten, CGT sindikatuak beren hautagaitzaren kontrako helegitea jarri baitzuen uda hasieran Parisen. Sindikatu abertzaleari «langile ez-euskaldunak diskriminatzea» leporatzen dio, besteak beste, euskararen erabilpena bultzatzeagatik.

Administrazio auzitegiak LABen kontra egin zuen agorrilaren 4an, eta orain, Frantziako Kasazio Auzitegiak zer erabakiko zain dira sindikatuko arduradunak. Berriki, gisa bereko helegitea zuen Korsikako STC sindikatuaren hautagaitza baimentzea erabaki izanak esperantza ematen die, hala ere. «Azken asteetan leku handia hartu du gure kontrako erasoak, baina CGTk ez gaitu gure proiektu sindikaletik desbideratu», adierazi dute LABeko arduradunek prentsa aitzinean. Hemendik aitzina eztabaida «itxia» dela ebatzita, hauteskundeetan aurkeztuko duten proposamenari eman nahi izan diote indar handiena.

«Bertan erabaki»

LAB sindikatuak uste du lan mundua «anitz» aldatzen ari dela azken urteetan «krisiaren aitzakiapean» egiten ari diren erreformekin; alta, «beste jendarte eredu bat» eraikitzen segitzeko aukerak ikusten ditu.

Hiru helburu nagusi markatu ditu: politika ekonomiko eta fiskal «egokiagoa» birpentsatzea, enpresen neurria kontuan hartuko duen zerga politika bat martxan jarrita; Euskal Herria justizia sozialean eraikitzeko beharrezkoak diren eskumenak eta baliabideak eskuratzea; «zirkuitu motzak» lagunduko dituen politika ekonomikoa bultzatzea. Horretarako, bertan erabaki lan ildoari jarraipena eman nahi diote hauteskunde hauetan ere.

LABen hitzetan, tokiko hitzarmen kolektiboak lortu behar dituzte, «eraso antisozialen» aurka langileak hobeki babestea ahalbidetuko dutenak. Negoziaziorako bi tresna berri sortzea proposatu du: tokiko batzorde parekideak pribatuko langileentzat, eta Ipar Euskal Herriko Kudeaketa Zentro bat funtzio publikoko langileentzat. Federazio eta sektore bakoitzean deklinatu nahiko lukete tresna berri bakoitza.

Frantziako legearen arabera, hitzarmen kolektiboak hierarkia arauaren arabera banatzen ziren orain arte. Enpresa bateko hitzarmenak hitzarmen kolektiboa baino hobea izan behar zuen derrigor, eta hura, legea baino hobea. Azken urteetan, gain behera erori da printzipio hori, are gehiago udan onartu zen lan legearen ondotik. Horregatik, ezinbestekoa iruditzen zaio LABi tokian tokiko negoziaziorako tresnak sortzea.

Ordezkagarritasuna jokoan

Akordioak enpresetan diren sindikatuek izenpetzen dituzte. Horretarako, sindikatuen ordezkaritza neurtzen dute. «Ordezkatzaile» izateko, hauteskundeetan %10 lortu behar da. Akordio bat izenpetzeko %30 behar da, eta oztopatzeko, %50. Gaur egun, CGT eta FO ez dira %50era heltzen, eta ez dituzte CFDT, CFE-CGC eta CFTCk izenpetutako akordioak zalantzan jartzen ahal. LABen iritziz, sindikatu abertzaleak lortuko dituen bozekin posible da Ipar Euskal Herrian gehiengo berriak lortzea.


Onik topatu dute ostegunetik Irunen falta zen emakumea

Azpeitian desagertutako 84 urteko gizonezkoaren bila jarraitzen dute.

Ostegunean salatu zuen bere senarrak desagertuta zegoela Irungo 45 urteko emakume bat. Hurrengo egunean sekretupean jarri zuten auzia, eta larunbatean jakin zen bilatzeari utzi ziotela. Herrizaingo Sailak gaur jakinarazi du andrea ondo topatu dutela. Sekretupean jarraitzen du auziak, eta beraz, ez dute beste xehetasunik eman.

Desagertzea salatu ostean andrearen telefonoak emandako aztarnei jarraituz Pasaia aldean aritu ziren bere bila. Ertzaintza, Gurutze Gorria eta Pasaiako Udaltzaingoa aritu ziren bila. Nolanahi ere, ez dute jakinarazi han topatu duten edo ez.

Bestalde, igandetik desagertuta dagoen 84 urteko gizonezkoaren bila ari da Ertzaintza Azpeiti inguruetan. Igandean familiarekin Azpeitian bazkaldu ostean desagertu zen frantziskotarra.


Madrilgo euskal jatetxeak, gaur gauean, 'Juego de Cartas' saioan

La Gabarra, Okela, La Potxola eta Taberna Ipuzcoa jatetxeak arituko dira lehian Javi Sierra sukaldariak aurkezten duen saioan.

Asteleheneko 'Juego de Cartas' Madrilera joango da, bertan dauden euskal jatetxeak ezagutzeko asmoarekin.

Hasteko, Iñaki Ongay nafarrak gidatzen duen La Gabarra jatetxea ezagutuko dute, Majadahonda herrian.

Ondoren, Barajas barrutian, Okela jatetxean egongo dira, Alberto Pastor bilbotarraren lokalean.

Aitor Fernández Arrietaren La Potxola izango da hirugarren lehiakidea, Chueca auzoan.

Amaitzeko, Martin Berasategiren lehengusu den Iñaki Iturriozek hiriburuaren erdigunean duen Ipuzcoa Taberna aurkeztuko digu.

'Juego de Cartas' astelehen honetan izango da ikusgai, 22:30ean, ETB2n eta eitb.eus-en.


Lizarrietako lepoan azienda azoka eginen da irailaren 1ean,baita bazkaria ere..


Joaldunak agertu dira San Migelen azaroaren 29ko Basaurin Be Bagara prestatzen

Azaroa heldu da eta horrek esan nahi du atzera kontua egiten hasi direla Basauriko euskaltzaleak. Izan ere, hilaren 29an Basaurin Be Bagara jaia ospatuko da laugarren urtez.

Horren harira, Euskarabila Elkarteak hainbat ekitaldi antolatu ditu. Alde batetik, Basaurin Be Bagarako edizio ezberdinetako argazkiz osatutako erakusketa hilabete osoan zehar, eta bestetik,

‘Beltzean Mintzo: Amerikako jatorrizko hizkuntzen arnasaz’ dokumentalaren emanaldia eta horren inguruko solasaldia Belen Uranga euskal filologo eta Soziolinguistika Klusterreko langilearekin azaroaren 18an. Bi ekintzak Pozokoetxe Kultur Etxean izango dira, doan.

AMERIKETAKO HIZKUNTZ-KOMUNITATEAK HIZPIDE

Cesar Pilataxi Hego Ameriketako Ande aldeetako kitxua indiar herriko kidearen gogoetak zabaltzen ditu ‘Beltzean Mintzo: Ameriketako jatorrizko hizkuntzen arnasaz’ dokumentalak.

Zer ari da gertatzen Atlantikoaren bestaldean? Euskaldunon esperientziak nola lagun dezake prozesu horretan? Garabide elkarteak gaia mahai gainean jarri nahi izan du lan honekin. Garabideren Hizkuntza Biziberritzeko Estrategiak masterra egitera Euskal Herrira etorritako hainbat kide dira protagonista. 45 minututan ondorengo hizkuntza komunitateak ordezkatzen dituzte: Kitxua, nasa, nahuatl, kaqchiquel, aimara, maputxe eta maia yukatek.


Emakume bat hil da A-8 autobidean, bihotzeko arazo batek eraginda

Ondoezik zela, autoa gelditu du autobidean, Zorrotzako bihurguneen parean. Beste gidari batzuk eta osasun-zerbitzuetako langileak emakumea suspertzen saiatu diren arren, ez dute lortu.

Ertzaintzak jakitera eman duenez, ondoezik zela, autobidean kotxea gelditu du emakumeak, eta beste gidari batzuk eta bertaratutako osasun zerbitzuetako langileak hura suspertzen saiatu diren arren, ez dute lortu.

Emakumearen autoa hiru erraietako bat oztopatzen geratu da, eta, beraz, auto-ilarak sortu dira.


Cross Countrya beharrean, Euskadiko Motokros Txapelketa egingo dute Bergaran

Bergarako moto-zaleek crosscountry lasterketa egiteko nahi beste zailtasun izan dituzte, eta zirkuitutik kanpoko lurrak erabiltzeko baimenik lortu ez dituztela ikusita motokrosaren aldeko apustua egin dute, modalitate hori zirkuitu barruan egin dezakete-eta. Hala, Euskadiko Txapelketarako baliagarria den proba egingo dute zapatuan, Bergarako zirkuituan.

"Diputaziokoekin egon ginen berbetan, eta eurek ez ziguten eragozpenik jarri. Baina, AHTko obrak kudeatzen dituztenek ez digute lurrok erabiltzeko baimenik eman, eta azkenean motokros lasterketa egitea erabaki dugu, Euskadiko Txapelketarako baliagarria izango dena", adierazi dio Goienari Asier Blazquez, lasterketako antolatzaileak.

Moto-zale amorratua ez denak nekez ezberdinduko ditu bi modalitate horiek. Motokrosa zirkuitu barruan egiten da, salto ikusgarriagoak izaten dira eta motoak arinagoak izaten dira; gainera, esekidurak ere ezberdinak izaten dituzte. Crosscountryan, berriz, zirkuituan zehar gainditu beharreko hainbat oztopo izaten dituzte, eta tramu bat basoan egiten dute. Eta, hori da lortu ez dutena, zirkuitutik kanpora ibiltzeko baso eremu bat.

Euskadiko Txapelketa

Biharko motokros lasterketarako antolatzaileek 60 parte-hartzaile espero dituzte, eta horietako batzuk Debagoienekoak. Bergarakoei dagokienez, zirkuituan izango dira Josu Mentxaka (iaz Euskadiko txapeldun izan zen), Unai Markiegi (hirugarren doa sailkapenean, junior mailan), Urtzi Markiegi (zazpigarren seniorretan) eta Asier Blazquez (bigarren beterano mailan).

Hala, 12:00etatik 14:30era arte egiaztatzeak egingo dituzte, eta 14:30ean hasiko dituzte entrenamendu saioak. Dena ondo bidean, lehenengo lasterketak 16:00etan hasiko dituzte, eta maila txikietatik hasi eta beteranoen kategoriaraino lehiatuko dira. "Azken edizioetan eguraldiak ez du batere lagundu, eta ea oraingoan ez den zirkuituan horrenbeste lokatzara batzen".


Cava Codorniu biltegi batean izandako suteak 4.000 m2 erre ditu

Sutea oraindik ezagutzen ez ditugun arrazoiengatik sortu da eta suhiltzaileek kontrolatu dute sua goizeko 05:00ak inguruan, sua hasi eta handik bi ordutara.

Sant Sadurní d''Anoiako (Bartzelona) Cava Codorniun atzo gauean, ostiralean izandako sute batek biltegi bat eta 4.000 metro karratuko eremu logistiko bat erre ditu.

Suhiltzailek kontrolatu dute sua goizeko 05:00 inguruan, sua hasi eta handik bi ordutara. Oraindik ez dakigu sutea sortzearen arrazoiak zein izan diren baina ez da kalteturik izan.

Generalitateko suhiltzaileek esan dutenez, suak cava botilen biltegi bati eta eremu logistiko bati eragin dio. Azken honetan, ibilgailu industrial batzuk zeuden, besteak beste, zezenak eta eskorga mekanizatuak.

Sutea itzaltzeko 16 ibilgailu bertaratu dira bakoitza bere suhiltzaile taldearekin.


Oroitzen al dira baleak euskaldunez?

Bihotzak uharte bakartiak direla esanez / zure gaua da nire aberri eguna». Horrela amaitzen da Gari Berasaluzek 1996an idatzitako Zu gabeko arratsetara irtetzen naizenean olerkia. Uharteak izan daitezke bihotz bakartiak, eta gure aberri eguna aurkituko dugu etorkizunaren uretan.

Uharte bat bada Ameriketako Estatu Batuetan, bakartia, Placentia izenekoa. Xabier Agote Albaolako presidentea eta arkeologo talde bat hara joango dira. Uharte bakartira, duela hainbat mende euskal balea-arrantzaleen eta bertakoen lankidetza-elkargune bat izan zela frogatzeko asmoarekin. Hori da Elkarrekin-Together dokumentalaren abiapuntua. Indusketa lanetan ari dira, eta bizitakoa pelikula erakargarri bat bilakatzea lortzen dute Migeltxo Molinak, Pablo Iraburuk eta Igor Otxoak. ETBren eta Euskal Zinemaren Galan estreinatu zuten filma, astearte gauean. Emaitza ikusgarria da. Airetik droneekin hartutako irudiak ederki daude txertatuta. Istorioaren mamiari Molinaren eta Irabururen dokumentaletako ohiko indar bisuala gehitzen zaio.

Agoterekin taldean, Xabier Alberdi, Ander Arrese, Iosu Etxezarraga, Maider Irigoien, Beñat Iturrioz eta Leire Otero daude. Elkarrekin, indusketa lanean. Dokumentalak pizgarri polit bat jasotzen du, uhartera Brad Loewen Montrealgo Unibertsitateko ikerlaria iristen denean. Jakinduriari gizatasunez betetako begirada antzematen zaio Loeweni. Zorionez, badaude halako pertsona gehiago Zinemaldiko guneetatik gertu. Astearte gauean diskoteka batean egin zen festan topatu genituen halako batzuk. Horiekin (ia) edozer gauza egin dezakegu, elkarrekin, together: zinema, parranda edo herriak askatasunaren bideetara eraman.

Elkarrekin together-en entzuten da: «Oroitzen al dira baleak euskaldunez?». Oroituko ez dira, ba. Euskaldunok beti oroitu beharko duguna da etorkizuna beste herriekin eraiki behar dugula, elkarrekin.


Lorratzak taldearen kontzertua

Lorratzak taldeak kontzertua emango du kultur etxean martxoaren 17an, 22:30ean hasita


Erromesentzako aterpetxe berria ireki dute Portugaleten

Aterpetxe berriak 36.000 balio ditu, Zubi Alde kiroldegian dago, eta 30 toki eskaintzen diu.

Gaur inauguratu dute Portugaleten (Bizkaia) udaratik aurrera erromesei ostatu emango dien aterpetxe berria: 36.000 euro balio ditu, Zubi Alde kiroldegian dago, eta 30 toki eskaintzen ditu.

Ekainean, uztailean, abuztuan eta irailean egongo da zabalik, eta 3.000 erromes baino gehiagori ostatu ematea aurreikusi dute. Horrez gain, udan 15 ohatze bikoitz eskainiko dituzte, baita erabilera anitzeko eremu komuna eta Wifia duen irakurketa areto bat ere.

Done Jakue "oso balidabide turistiko esanguratsua" da Euskadirentzat, 2016an 20.000 erromes baino gehiago igaro baitziren. Aurten, 7.000 dira dagoeneko hala kostaldeko nola barnealdeko bidetik ibili diren erromesak.

Erromes bakoitzak 40 euro gastatzean ditu eguneko, batezbeste. Zentzu horretan, Mikel Torres Portugaleteko alkateak nabarmendu duenez, herrira iritsi diren erromes kopuruak gora egin du.


Lan-istriputan hildako sopeloztarrak gogoratuko dituzte etzi

Lan Osasunaren Nazioarteko Egunaren harira, lan istriputan hildako langile sopeloztarren omenezko lore-eskaintza antolatu du eguen honetarako, apirilak 28, Sopelako EH Bilduk. Ekimena Jauregizar plazan egingo dute, 18:30etik aurrera. Bereziki, 2010ean hildako udalerriko hiru beharginak gogoratuko dituzte.


Ministroa Iruñeko Arranoan

Ostegun honetan, gaueko hamabietan, ‘ministro’ bat izango da Iruñeko parte zaharreko Arranoan... Haritz Etxeberria ‘Ministro’; bertsotan. Fredi Paia eta Xabier Silveirarekin ariko da, ‘Zaharrak berri show’ saioan, sanferminei ahal bada txispa handiagoa jartzen.


Zer da LGTB? (Gorka)

LGTB lesbiana, gay, transexual eta bisexualen taldea izendatzen duten siglak dira. 1990.urtetik erabiltzen da, eta gay komunitatea ordezkatu zuten “LGB” siglen luzapena da. Sigla hauen moldaera anitza dago letrak eta horien ordena gehituz eta aldatuz., Estigmatizazioa eta diskriminazioaren kontra, despenalizazioaren eta pertsonen eskubideen alde lanean, auto- identifikazio lez sortu ziren.

Kolektibo horren sinboloa LGTB bandera edo ortzadar bandera da, askatasun bandera ere deituta. 70.hamarkadan hippie mugimenduak eta pertsona eskubideen alde borrokatzen zuten taldeek, horren antzekoa zen bandera kolore- anitza erabiltzen zuten. LGTB bandera, 1978.urtean lehendabizi erabili izan zela diote Gay Harrotasun jaialdi batean. Hasierako banderak 8 marra zituen eta kolore bakoitzak esanahi bat zuen: arrosa sexualitatea, gorria bizitza, laranja osasuna, horia eguzkiko argia, berdea natura, turkesa artea edo magia, urdina baretasuna eta morea izpiritua. Egungo bertsioak ostadarraren koloreak ditu eta 6 marraz osatuta dago, gorria, laranja, horia, berdea, urdina eta morea. Bandera kolore anitza, pentsamendu anitza, jatorri kultural anitza, aniztasunaren irudia, guztion irudia.


Herriko bideak garbitzen ari dira

Udalak gaur hasi ditu izaera publikoa duten herri bideen garbiketa lanak. Hainbat auzotako bideak garbituko dituzte datozen egunetan; esaterako, Aizpurutxo, Martirieta eta Kukuherri auzoetakoak. Enpresa esleipendunak arekak, lur arekak, pasabide kanadiarrak, hoditeriak eta abar garbituko ditu, hiru hilabeteko epean. Lanak 62.232,30 euro kostako dira.

Bestalde, lanak errazteko eta azkartzeko, aurrez, udal brigada sastrakak kentzen aritu da gune horietan.


Infernuan jaialdia ospatuko da barikuan

Bergarako gaztetxea doinu bortitzek eta ilunek hartuko dute hialren 16an, bariku gauean. Infernuan jaialdia ospatuko da eta bertan izango dira 21:30etik aurrera lau talderen zuzenekoak: Gauntlet, Lined, Noxbleed eta Katabatik talde 'ilunak'. Metal doinuak nagusi izango diren jaialdiko sarrerak, 5 euro balio du.


Kontsultako galdera Estatuarekin hitzartzeko prest agertu da ERC

Galdeketaren data ukiezina dela azpimarratu du ERCko Oriol Amorosek.

Oriol Amoros ERCko Komunikazio eta Estrategia idazkari ordeak baieztatu du kontsultako galdera Espainiako Gobernuarekin hitzartzeko prest egongo litzatekee ERC alderdia. Kontsultan botoa eman ahal izatea eta data ukiezinak dira, ordea, Amorosen ustez: “Premisa argi bat dago: 2014an bozkatuko dugu. Hori esanda, beharrezkoa den guztian hitz egingo dugu”.

Alderdiko batzorde iraunkorraren bileraren ondoren prentsaurrekoa eman du Oriol Amorosek, eta kataluniarrek botoa eman dezaketen edo ez eztabaidatzea “absurdoa” dela ohartarazi dio Mariano Rajoyren Exekutiboari. Espaniako Gobernuak kontsultaren inguruan duen jarrera bertan behera utziz gero, ERC Estatuarekin negoziatzeko prest egongo litzatekeela adierazi du Amorosok.

“Galduta duten eztabaida da”, esan du ERCko idazkari ordeak. “Espainiako Gobernuarentzat aberasgarriagoa izango litzateke ‘erabakitzeko eskubideari’ abala ematea eta ondoren Kataluniak independentea izan behar duen edo ez erabakitzeko eztabaidan parte hartzea”, gaineratu du.

“Prozesu soberanistari uko egin gabe, eta batez ere galdeketaren datari uko egin gabe, orotaz hitz egin daiteke, eta ona litzateke gauza orotaz hitz egitea”, esan du. Edozein planteamenduren aurrean jarrera itxia izatea leporatu dio Amorosek Estatuari.

ERCk eskua luzatu dio Rajoyren Exekutiboari eta beti elkarrizketaren alde egin dutela azpimarratu du. “Mariano Rajoy edo haren Gobernuko kideren bat elkarrizketarako prest agertu denaren berririk ez dugu. Hitz egiteko hipotesia emango balitz, prest egongo ginateke”, esan du.

‘Financial Times’ egunkariko editoriala

‘Financial Times’ egunkariak argitaratutako editoriala ere izan du hizpide Oriol Amorosek. Kataluniako egoerari konponbide negoziatua ematearen aldeko jarrera erakutsi dute editorialean. Amorosek esan duenez, “ERCk beti egin du horren alde” eta iritza “ikuskatzaile independente” batek eman izana nabarmendu du. “Editoriala ez du ERCk idatzi”, gaineratu du. Orain arte Rajoyk izan duen jarreraren aurkako editoriala dela ere nabarmendu du.